open-index/open-wikipedia-markdown huggingface dataset:
ৰোহিনী গোডবোলে

**ৰোহিনী গোডবোলে** হৈছে এগৰাকী ভাৰতীয় পদাৰ্থ বিজ্ঞানী আৰু শিক্ষাবিদ। তেখেতে বাংগালোৰস্থিত ভাৰতীয় বিজ্ঞান প্ৰতিষ্ঠানৰ উচ্চ শক্তিৰ পদাৰ্থ বিজ্ঞান বিভাগত অধ্যাপনা কৰে।  তেখেতে বিগত তিনিটা দশকত কণিকা প্ৰপঞ্চবিজ্ঞানৰ কেইবাটাও দিশত উল্লেখনীয় কাম কৰিছে। তেখেতে ভাৰতৰ তিনিওটা বিজ্ঞান একাডেমীৰে সভ্য। তাৰ লগতে তেখেত "Science Academy of the Developing World (TWAS)"ৰো সভ্য।

বিদ্যায়তনিক দিশত উল্লেখযোগ্য কামৰ কৰাৰ উপৰিও তেখেতে নতুন প্ৰজন্মৰ মাজত বিজ্ঞান-শিক্ষাৰ জনপ্ৰিয়তাৰ হকে কাম কৰি আহিছে। নাৰীসমাজক বিজ্ঞানক্ষেত্ৰত অংশগ্ৰহণ কৰিবলৈকো তেখেতে উদগনি যোগাইছে।  

## শিক্ষা আৰু কৰ্মজীৱন
* পুণে বিশ্ববিদ্যালয়ৰ অধীনত ছাৰ পৰশুৰম্ভু মহাবিদ্যালয়ৰ পৰা বিজ্ঞানত স্নাতক ডিগ্ৰী অৰ্জন। 
* আইআইটি,বোম্বাইৰ পৰা বিজ্ঞানত স্নাতকোত্তৰ ডিগ্ৰী অৰ্জন। 
* নিউ ইয়ৰ্ক ষ্টেট বিশ্ববিদ্যালয়, ষ্টুনি ব্ৰুকৰ পৰা তাত্ত্বিক কণিকা পদাৰ্থ বিজ্ঞানত ১৯৭৯ চনত ডক্তৰেট ডিগ্ৰী লাভ।  
* ১৯৭৯ চনতেই মুম্বাই টাটা মৌলিক গৱেষণা প্ৰতিষ্ঠানত অনাৱসিক সভ্য হিচাপে যোগদান। 
* ১৯৮২-৮৫ লৈকে মুম্বাই বিশ্ববিদ্যালয়ৰ পদাৰ্থ বিজ্ঞান বিভাগত প্ৰবক্তা আৰু ৰিডাৰ হিচাপে যোগদান। 
* ১৯৯৫ চনত তেখেতে বাংগালোৰৰ আইআইএছচিৰ তাত্ত্বিক অধ্যয়ন কেন্দ্ৰত যোগদান কৰে আৰু ১৯৯৮ চনত অধ্যাপকৰ পদ লাভ কৰে। বৰ্তমান তেখেত সেইখন প্ৰতিষ্ঠানত উচ্চ শক্তি পদাৰ্থ বিজ্ঞানত অধ্যাপনা কৰি আছে। 
* তেখেতে ১৫০খনতকৈও অধিক গৱেষণাপত্ৰ লিখিছে। 

## অৰিহণা
* ৰোহিনী গোডবোলে *International Detector Advisory Group (IDAG)*ত সংযুক্ত হৈ গুৰুত্বপূৰ্ণ কাম কৰিছে।  এই গোটটোৱে আইএলচি ডিটেক্টৰৰ গৱেষণা আৰু উন্নয়নসমূহ পৰ্যবেক্ষণ কৰে। 
* তেখেত ভাৰতীয় বিজ্ঞান একাডেমীৰ *বিজ্ঞানত নাৰী* পৰিযোজনা পেনেলৰো আসন শুৱনি কৰিছে।
* ৰামাস্বামীৰ সৈতে যুটীয়াভাৱে তেখেতে *লীলাৱতীৰ ডটাৰছ* নামৰ আত্মজীৱনীমূলক ৰচনা-সঙ্কলনখনো সম্পাদনা কৰি প্ৰকাশ কৰোৱাইছে। (২০০৮)

## প্ৰকাশনসমূহ
* Low-virtuality leptoproduction of open-charm as a probe of the gluon Sivers function (2018)
* Transverse single-spin asymmetry in the low-virtuality leptoproduction of open charm as a probe of the gluon Sivers function (2017)
* Proceedings, 2nd Asia-Europe-Pacific School of High-Energy Physics (AEPSHEP 2014) : Puri, India (2014)

## গ্ৰন্থাৱলী
* *Theory And Phenomenology Of Sparticles: An Account Of Four-dimensional N=1 Supersymmetry In High Energy Physics*: 
* *The Girl's Guide to a Life in Science*: 
* *LILAVATI'S DAUGHTERS- The Women Scientists of India (2008)*

## বঁটা-সন্মান
*বিজ্ঞান আৰু প্ৰযুক্তিবিদ্যালৈ আগবঢ়োৱা অৰিহণাৰ বাবে ২০১৯ চনত ভাৰত চৰকাৰৰ পৰা পদ্মশ্ৰী সন্মান লাভ। .
*ভাৰতীয় ৰাষ্ট্ৰীয় বিজ্ঞান একাডেমীৰ পৰা সত্যেন্দ্ৰনাথ বসু পদক(২০০৯) 
*ভাৰতীয় ৰাষ্ট্ৰীয় বিজ্ঞান একাডেমীৰ সভ্য (২০০৭)
**Academy of Sciences of the Developing World, TWAS*ৰ সভ্য(২০০৯)
*২০১৫ চনৰ আগষ্টত নিউ ইণ্ডিয়ান এক্সপ্ৰেছ গোটৰ পৰা দেৱী বঁটা লাভ। 

## তথ্যসংগ্ৰহ

## অন্য উৎস
* Autobiographical article by Rohini Godbole in Lilavati's Daughters

## বাহ্যিক সংযোগ

শ্ৰেণী: ভাৰতীয় বিজ্ঞানী
শ্ৰেণী: ভাৰতীয় মহিলা বিজ্ঞানী
শ্ৰেণী: ভাৰতীয় মহিলা পদাৰ্থ বিজ্ঞানী
শ্ৰেণী: ভাৰতীয় শিক্ষাবিদ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
মৌমিতা দত্ত

**মৌমিতা দত্ত** এগৰাকী ভাৰতীয় পদাৰ্থ বিজ্ঞানী। তেখেতে মহাকাশ প্ৰয়োগ কেন্দ্ৰ (Space Applications Centre,SAC), আৰু আহমেদাবাদস্থিত ভাৰতীয় মহাকাশ গৱেষণা সংস্থাত বিজ্ঞানী/অভিযন্তা হিচাপে কৰ্মৰত। তেখেত আলোকীয় আৰু ইনফ্ৰাৰেড সংবেদক/সৰঞ্জামৰ বিকাশ আৰু পৰীক্ষণৰ লগত জড়িত(cameras and imaging spectrometers)। ২০১৪ চনৰ বিখ্যাত মংগলযান মিছনৰ লগত তেখেত জড়িত আছিল। মংগলযান মিচনৰ পাঁচটা পেইলোডৰ এটা পেইলোডৰ(Payload) বিকাশৰ ক্ষেত্ৰত তেখেতে গুৰুত্বপূৰ্ণ বৰঙনি আগবঢ়াইছিল।

## সংক্ষিপ্ত জীৱনী
দত্ত কলিকতাত ডাঙৰ-দীঘল হৈছিল। ছাত্ৰী অৱস্থাতেই তেখেতে চন্দ্ৰযান-১ অভিযানৰ বিষয়ে পঢ়িবলৈ পাইছিল। আৰু ২০০৪ চনত ভাৰতীয় মহাকাশ গৱেষণা সংস্থাত যোগদান কৰাৰ ইচ্ছা ব্যক্ত কৰিছিল।পদাৰ্থ বিজ্ঞানৰ প্ৰতি থকা বিশেষ আকৰ্ষণে দত্তক অভিযন্তা হ'বলৈ প্ৰেৰণা যোগাইছিল। তেখেতে মংগল অভিযান প্ৰকল্পৰ প্ৰকল্প সঞ্চালক হিচাপে কাম কৰিছে। কলিকতা বিশ্ববিদ্যালয়ৰ অধীনস্থ ৰাজাবাজৰ বিজ্ঞআন মহাবিদ্যালয়ৰ পৰা মৌমিতা দত্তই প্ৰায়োগিক পদাৰ্থ বিজ্ঞানত এম.টেক. ডিগ্ৰী অৰ্জন কৰে। ২০০৬ চনত তেখেতে আহমেদাবাদস্থিত *Space Applications Centre*ত যোগদান কৰে। তেতিয়াৰপৰাই তেখেত বহুকেইটা গুৰুত্বপূৰ্ণ প্ৰকল্পৰ লগত জড়িত হৈ আছে। যেনে-oceansat, Resourcesat, HySAT, চন্দ্ৰযান ১ আৰু মঙ্গলযান। তেখেতেক "মিথেন সংবেদক"ৰ প্ৰকল্প সঞ্চালক হিচাপে নিৰ্বাচন কৰা হৈছিল আৰু সংবেদকটোৰ সম্পূৰ্ণ আলোকীয় প্ৰণালী, বিকাশৰ দায়িত্ব প্ৰদান কৰা হৈছিল। "মেক ইন ইণ্ডিয়া"ৰ আধাৰত তেখেতে বৰ্তমান আলোকীয় সৰঞ্জামৰ দেশীয় বিকাশৰ ক্ষেত্ৰত কাম কৰি আছে। তেখেতৰ গৱেষণাৰ ক্ষেত্ৰ গেছ সংবেদকৰ ক্ষুদ্ৰ সংস্কৰণ নিৰ্মাণৰ লগত জড়িত য'ত আলোকক্ষেত্ৰৰ কিছুমান আধুনিকতম প্ৰযুক্তি ব্যৱহাৰ হয়।

## বঁটা
* ২০০৭ চনত যুৱ বিজ্ঞানী বঁটা। 
* ২০১৫ চনত মংগলযান অভিযানলৈ(The Mars Orbiter Mission) আগবঢ়োৱা অৰিহণাৰ বাবে ইছৰ' দলীয় বঁটা।

## ৰাপ
মহাকাশ বিজ্ঞানী হোৱাৰ উপৰিও মৌমিতা দত্তৰ সাহিত্য, সৃজনীশীল ৰচনা, আবৃত্তি আৰু সংগীতত ৰাপ আছে।

## তথ্যসূত্ৰ

শ্ৰেণী: জীৱিত ব্যক্তি
শ্ৰেণী: মহিলা পদাৰ্থ বিজ্ঞানী
শ্ৰেণী:ভাৰতীয় মহাকাশ গৱেষণা সংস্থাৰ লগত জড়িত ব্যক্তি
শ্ৰেণী: মহাকাশ বিজ্ঞানী
শ্ৰেণী: মহিলা বিজ্ঞানী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
ৰজনী এ. ভিছেই

**ৰজনী এ. ভিছেই** () (জন্ম:২০জানুৱাৰি ১৯৪১) এগৰাকী ভাৰতীয় বিজ্ঞানী। তেখেতে "পাৰিপাৰ্শ্বিক কাৰ্ছিনোজেনেছিছ", কৰ্কটৰ আণৱিক মহামাৰীবিদ্যা (molecular epidemiology of cancer), আৰু ব্যৱসায়িক বিপত্তিৰ ক্ষেত্ৰত কাম কৰিছে। 

## শিক্ষা
মুম্বাই বিশ্ববিদ্যালয়ৰ পৰা তেখেতে বিজ্ঞান শাখাত স্নাতক ডিগ্ৰী লাভ কৰে। তাৰপিছত তেখেতে মুম্বাইস্থিত ভাৰতীয় কৰ্কট গৱেষণা কেন্দ্ৰৰ লগত গৱেষণা ছাত্ৰী হিচাপে জড়িত হৈ পৰে আৰু স্নাতকোত্তৰ ডিগ্ৰীৰ বাবে অধ্যয়ন কৰে।  তেখেতে ইলেক্ট্ৰন মাইক্ৰস্ক'পৰ দ্বাৰা *skin carcinogenesis*ত কাম কৰে। এইটো বিষয়ত সূচনা কৰা কামৰ জৰিয়তেই তেখেতে ১৯৭৪ চনত মুম্বাই বিশ্ববিদ্যালয়ৰ পৰা ডক্টৰেট ডিগ্ৰী লাভ কৰে। 

## কৰ্মজীৱন
পেনছিলভেনিয়া বিশ্ববিদ্যালয়ত ৰজনী এ. ভিছেইয়ে এগৰাকী গৱেষণা সহযোগী হিচাপে কাম কৰিছিল। পাছলৈ জেৰ'মি জে ফ্ৰিডৰ লগত লাংকানেও চিকিৎসা গৱেষণা প্ৰতিষ্ঠানত "drug resistant haploid frog cells"ৰ কোষপৃষ্ঠৰ অতি-গাঁঠনিক দিশত কাম কৰে। তেখেতে কৰ্কট গৱেষণা প্ৰতিষ্ঠানত জেনেটিক বিষবিজ্ঞানৰ এটা প্ৰয়োগশালাও স্থাপন কৰে। তেখেতে কৰ্কট জীৱবিজ্ঞান আৰু জেনেটিক বিষবিজ্ঞান সম্বন্ধীয় কেইটামান বিষয়ো স্নাতকোত্তৰ বিজ্ঞান শাখাৰ শিক্ষাৰ্থীৰ বাবে নতুনকৈ আৰম্ভ কৰে। তেখেত মনোগ্ৰাফ কাৰ্যসূচী সদন, কৰ্কট গৱেষণাৰ আন্তঃৰাষ্ট্ৰীয় সংস্থাৰ লগতো জড়িত।

## বঁটা আৰু সন্মান
* UICC(Union for International Cancer Control)ৰ যুৱ বিজ্ঞানী ফেল'শ্বিপ 
* জীৱনজোৰা সাধনাৰ বঁটা,ভাৰতীয় প্ৰাণীবিজ্ঞানী সন্থাৰ দ্বাৰা প্ৰদান ২০০৭ চনত। 
* মহাৰাষ্ট্ৰ বিজ্ঞান একাডেমী, আৰু ভাৰতীয় বিজ্ঞান একাডেমীৰ সভ্য।

## তথ্যসূত্ৰ

শ্ৰেণী: ভাৰতীয় বিজ্ঞানী
শ্ৰেণী: ভাৰতীয় মহিলা বিজ্ঞানী
শ্ৰেণী: ভাৰতীয় পদাৰ্থ বিজ্ঞানী
শ্ৰেণী: ভাৰতীয় মহিলা পদাৰ্থ বিজ্ঞানী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
নীলাচল স্থাপত্যশৈলী

**নীলাচল স্থাপত্যশৈলী** ভাৰতৰ অসমত উদ্ভৱ হোৱা হিন্দু মন্দিৰ স্থাপত্যশৈলী। অসমৰ হিন্দু ধৰ্মৰ ঐতিহাসিক মঠ-মন্দিৰ সমূহ ঘাইকৈ নীলাচল স্থাপত্যশৈলী। ৰথৰ আৰ্হিত নিৰ্মাণ কৰা বহুভূজাকৃতিৰ ভূমিৰ ওপৰত কেইবাটাও সুউচ্চ শিখৰে গঠিত মন্দিৰ এই শৈলীৰ বিশেষত্ব। এই সংমিশ্ৰিত স্থাপত্যশৈলী পোন প্ৰথমবাৰৰ বাবে নীলাচল পাহাৰত অৱস্থিত কামাখ্যা মন্দিৰত ব্যৱহাৰ কৰা হৈছিল। কোঁচ ৰজাসকলে আৰম্ভ কৰা এই শৈলী পিছলৈ আহোম ৰজাসকলৰ সময়ত জনপ্ৰিয়তা লাভ কৰে।
## উৎপত্তি
কোঁচ ৰজা বিশ্বসিংহয়ে পুৰণি কামাখ্যা মন্দিৰৰ ধ্বংসাৱশেষত পুনৰ উপাসনা প্ৰচলন কৰিছিল। তেওঁৰ পুত্ৰ নৰনাৰায়ণে ধ্বংসাৱশেষত পৰিণত হোৱা কামাখ্যা মন্দিৰ আশে-পাশে সিঁচৰিত হৈ থকা সামগ্ৰীৰে পুনৰ নিৰ্মাণ আৰম্ভ কৰিছিল। তেওঁ শিল্পী আৰু কলা-কুশলী সকলক আনিবলৈ মেঘমুকুন্দ সেনাপতিক নিৰ্দেশ দিছিল। মেঘমুকুন্দয়ে দুবাৰকৈ শিলৰ *শিখৰ* নিৰ্মাণ কৰিবলৈ অসমৰ্থ হোৱাৰ পিছত ইটাৰে বৰ্তমান শিখৰ নিৰ্মাণ কৰায়। এই নিৰ্মাণকাৰ্যত ব্যৱহৃত শিল্পী আৰু স্থাপত্যবিদ সকল ঘাইকৈ বংগৰ ইছলামীয় স্থাপত্যশৈলীৰ লগত পৰিচিত আছিল। সেয়ে মন্দিৰৰ শিখৰ সমূহ বেছি ওখ নহয় আৰু গম্বুজৰ প্ৰভাৱ পৰিলক্ষিত হয়। ইয়াৰ লগতে মিনাৰশৈলীৰ ছাঁ পৰা *অংগশিখৰ* এই স্থাপত্যশৈলীৰ অন্যতম বৈশিষ্ট্য।

## উদাহৰণ
* কামাখ্যা মন্দিৰ
* জয় দৌল, শিৱসাগৰ
* সিদ্ধেশ্বৰ দেৱালয়, শুৱালকুছি

## তথ্য উৎস

শ্ৰেণী:স্থাপত্য
একত্ৰিশ জুন

**একত্ৰিশ জুন** () প্ৰথম অসমীয়া ফেণ্টাচী ছবি। তুৰংগ ফিল্মছৰ বেনাৰত  উলেম আহমেদ আৰু লক্ষ্মণ শ্বাহ প্ৰযোজিত আৰু ভাস্কৰ বৰা পৰিচালিত এই ছবিখন ১৯৯৪ৰ ৮ এপ্ৰিলৰ দিনা মুক্তি পাইছিল। 
## কাহিনী
চল্লিচ বছৰ বয়সলৈ অবিবাহিত হৈ থকা, কেবল অধ্যয়ন আৰু অধ্যাপনাতে ব্যস্ত হৈ থকা ইংৰাজী বিষয়ৰ অধ্যাপক মহৎ শইকীয়াই হঠাৎ উপলব্ধি কৰে যে প্ৰেম সম্পৰ্কে তেওঁৰ কোনো অভিজ্ঞতাই নহ'ল আৰু তেওঁৰ জীৱনটো আধৰুৱা হৈ ৰ'ল। বন্ধু তথা সহকৰ্মী সঞ্জীৱ দত্তই তেওঁক একেখন কলেজৰে অধ্যাপিকা ময়ূৰী বৰুৱাৰ সৈতে প্ৰেমৰ সম্পৰ্ক গঢ়িবলৈ পৰামৰ্শ দিয়ে। ময়ূৰীৰো কিছু বয়স হৈছে। বন্ধুৰ পৰামৰ্শ মতে মহতে ময়ূৰীৰ সৈতে সম্পৰ্ক গঢ়িবলৈ প্ৰচেষ্টা চলায় যদিও ময়ূৰীৰ প্ৰতি তেওঁৰ কোনো প্ৰেমৰ অনুভূতি জাগ্ৰত নহ'ল। তেওঁ অনুভৱ কৰে যে নাৰীৰ প্ৰেমত পৰাৰ শক্তি হেৰুৱাই পেলাইছে। 

হতাশাগ্ৰস্ত মহৎ শইকীয়াই এনিশা সুৰামত্ত অৱস্থাত কামদেৱৰ দৰ্শন পায়। কামদেৱে তেওঁক এটুকুৰা পঞ্চমুখী শিলাখণ্ডলৈ যাবলৈ পৰামৰ্শ দিয়ে, য'ত দয়ালু বাবাৰ আত্মাই বিৰাজ কৰে। সেই অনুসৰি তেওঁ দয়ালু বাবাৰ ওচৰলৈ যায়। দয়ালু বাবাই তেওঁক এজন কিশোৰলৈ ৰূপান্তৰ হোৱাৰ বৰ দিয়ে। বাবাই চৰ্ত বান্ধি দিয়ে যে এই কিশোৰ ৰূপ তেওঁ তিনিমাহৰ বাবে পাব। এই তিনিমাহতে তেওঁ প্ৰেমৰ অনুভৱ লাভ কৰিব। ঠিক তিনিমাহ পিছত ৩১ জুনৰ দিনা আগৰ ৰূপলৈ ঘূৰি যাবলৈ পুনৰ বাবাৰ ওচৰলৈ যাব লাগিব। অন্যথা তেওঁ গাধলৈ ৰূপান্তৰ হ'ব। সেই অনুসাৰে মহৎ শইকীয়া প্ৰীতমলৈ ৰূপান্তৰ হ'ল আৰু মহতৰে ভাগিনীয়েক বুলি পৰিচিতি লৈ কলেজত নাম লিখালে। 

পংখী- ময়ূৰী বৰুৱাৰ ভাগিনীয়েক; মহতৰ ছাত্ৰী। বয়সত প্ৰীতমতকৈ দুবছৰ ডাঙৰ। এই পংখীৰ লগতে প্ৰীতমৰ প্ৰেমৰ সম্পৰ্কই গঢ় লয়। প্ৰীতমৰূপী মহতে প্ৰেমৰ সঁচা অনুভূতি লাভ কৰে। হঠাৎ তেওঁ আৱিষ্কাৰ কৰে যে কেলেণ্ডাৰত কোনো ৩১ জুন তাৰিখ নাই। 

৩০ জুনৰ দিনা প্ৰীতমে ভগ্ন হৃদয়েৰে পংখীৰ পৰা বিদায় লৈ বাবাৰ ওচৰলৈ যায়। বাবাই দেখা দি কয় যে তেওঁ সময়ৰ উৰ্ধত। সেয়েহে ৩১ জুন তাৰিখটো প্ৰীতমে যেতিয়াই বিচাৰে তেতিয়াই আনি দিব পাৰিব। কিন্তু গভীৰ অন্তৰ্দ্বন্দ্ব্বত ভোগা, প্ৰতিকুল পৰিস্থিতিৰ মুখামুখি হ'বলৈ সাহস গোটাব নোৱাৰা, ভীতিগ্ৰস্ত প্ৰীতমে তেওঁক পুনৰ আগৰ ৰূপলৈ আনি দিবলৈ অনুৰোধ জনোৱাত বাবাই পুনৰ তেওঁক চল্লিশ বছৰীয়া মহৎ শইকীয়ালৈ ৰূপান্তৰ কৰি দিয়ে। ইফালে প্ৰীতমক হেৰুৱাই পংখী ভাগি পৰিল। মহতে অনুভৱ কৰিলে যে তেৱোঁ সঁচাকৈ পংখীৰ প্ৰতি গভীৰ প্ৰেমত নিমজ্জিত হৈছে। তেওঁ পুনৰ বাবাৰ ওচৰলৈ গ'ল, যাতে বাবাই পুনৰ তেওঁক প্ৰীতমলৈ ৰূপান্তৰ কৰি দিয়ে। এইবাৰ কিন্তু বাবাই তেওঁক দেখা নিদিলে। তাইৰ অৱস্থা চাই থাকিব নোৱাৰি মহতে এদিন সকলো কথা তাইক খুলি ক'লে আৰু ক্ষমা বিচাৰিলে। অৱশেষত পংখীয়ে তাইৰ ফালৰ পৰা মহতক '৩১ জুন'ৰ প্ৰস্তাৱ দিলে।

## কলা-কুশলী
*পৰিচালনা- ভাস্কৰ বৰা
*প্ৰযোজনা-  উলেম আহমেদ, লক্ষ্মণ শ্বাহ
*সঙ্গীত- প্ৰশান্ত বৰদলৈ
*কাহিনী, চিত্ৰনাট্য, সংলাপ- ৰঞ্জিত শৰ্মা
*শব্দ- শনিৰাম ডেকা
*ৰূপসজ্জা-যোগেন দাস
*কলা- ফটিক বৰুৱা
*চিত্ৰগ্ৰহণ আৰু পোহৰ- নিৰ্মল ডেকা (টিটো)
*চিত্ৰগ্ৰহণ নিৰ্দেশক- ইন্দুকল্প হাজৰিকা
*সম্পাদনা- নৰেশ এচ অম্বাস্ত

## অভিনয় শিল্পী
*প্ৰাঞ্জল শইকীয়া (মহৎ শইকীয়া)
*মাধুৰিমা চৌধুৰী (ময়ূৰী বৰুৱা)
*মণিতা কাকতি (পংখী)
*দেবেন দত্ত (সঞ্জীৱ দত্ত)
*পঙ্কজ মহন্ত (প্ৰীতম)
*কমল শৰ্মা, ইন্দ্ৰানী চেতিয়া, বাদল দাস, হিৰণ্য কুমাৰ ভূঞা, মৰমী বৰদলৈ, নিতুমণি গগৈ, ডিম্পী গোহাঁই, গৌৰী দত্ত

## গীত
ছবিখনত তিনিটা গীত আছিল। গীতকেইটা লিখিছিল কেশৱ মহন্ত আৰু প্ৰশান্ত বৰদলৈয়ে। কণ্ঠ দিছিল কুমাৰ চানু, সাধনা স্বৰগম আৰু অভিজিতে।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৯০ দশকৰ অসমীয়া চলচ্চিত্ৰ
শ্ৰেণী:১৯৯৪ বৰ্ষৰ চলচ্চিত্ৰ
তামুলপুৰ মহকুমা

**তামুলপুৰ** অসমৰ বাক্সা জিলাৰ এটা মহকুমা। চৈধ্যটা জাতি-জনগোষ্ঠীৰে পৰিপূৰ্ণ তামুলপুৰ মহকুমাটি ভাৰত-ভূটান সীমান্তৱৰ্তী অঞ্চলত অৱস্থিত। বাক্সা জিলাৰ সদৰ মুছলপুৰৰ পৰা তামুলপুৰৰ দূৰত্ব ৭৩ কিলোমিটাৰ।

## ইতিহাস
২০০৩ চনৰ ফেব্ৰুৱাৰীত স্বাক্ষৰিত বি টি চি চুক্তিমতে অসমত চাৰিখন জিলা- কোকৰাঝাৰ, বাক্সা, চিৰাং আৰু ওদালগুৰিৰে বড়োলেণ্ড স্বায়ত্ত্ব শাসিত অঞ্চল স্থাপিত হয়। বৰপেটা, নলবাৰী, কামৰূপ আৰু দৰং জিলাৰ অংশৰে বাক্সা জিলাৰ সৃষ্টি কৰা হয়। আৰু তামুলপুৰক সদৰ হিচাপে লৈ তামুলপুৰ আৰু গোৰেশ্বৰ ৰাজহ চক্ৰ সামৰি তামুলপুৰ মহকুমা গঠন কৰা হয়।

## নাম উৎপত্তি
তামুলপুৰ নামৰ উৎপত্তি সন্দৰ্ভত এডৱাৰ্ড গেইটৰ বৰ্ণনাত ১৮৬৪-৬৬ চনত ইংৰাজ আৰু ভূটীয়া সকলৰ মাজত হোৱা ৰণৰ বৰ্ণনা আছে। গেইটৰ মতে সেই সময়ত দেৱানগিৰি অঞ্চলত ভয়ংকৰ অভিযান চলিছিল আৰু গুৱাহাটীৰ পৰা কৰ্ণেল কেম্বল ছাহাবে ছটা কোম্পানী লৈ আগুৱাই আহি নামনিৰ সমতল ভূমিত তম্বু তৰি ছাউনী পাতিছিল। কিন্তু ভূটীয়াসকলে নিশাৰ শিবিৰ আক্ৰমণ কৰি ইংৰাজৰ তম্বুবোৰ পুৰি পেলাইছিল। তম্বু পুৰি দিয়া বাবে ঠাইখিনি তম্বুপোৰা-তাম্বোলপুৰ-তামুলপুৰ হোৱা বুলি মত পোষণ কৰা হয়।

## ভৌগোলিক অৱস্থিতি
তামুলপুৰ হিমালয়ৰ পাদদেশত অৱস্থিত ভাৰত-ভূটান সীমান্তৱৰ্তী এক অঞ্চল। ভূটানৰ পৰা বৈ অহা মটঙা আদি নদী তামুলপুৰ মাজমজিয়াৰে বৈ গৈ নামনিত নোনা নাম লৈ বৰলীয়া নদীত মিলিত হৈ ব্ৰহ্মপুত্ৰত বিলীন হৈছে।

## জন গাঁথনি
তামুলপুৰ মহকুমাটো অসমীয়া, বড়ো, ৰাভা, আদিবাসী , বঙালী, নেপালী অদিকে ধৰি প্ৰায় চৈধ্যটা জাতি-জনজাতিৰে পৰিপূৰ্ণ। এই মহকুমাটোৰ ভিতৰত সৰ্বমুঠ ২৮৬খন গাঁও আছে।
## তথ্য সংগ্ৰহ

## বহিঃ সংযোগ
*বাক্সা জিলা

শ্ৰেণী:অসমৰ মহকুমা
ৰমা দাশ

**ৰমা দাশ** (ইংৰাজী:Rama Das ১৯০৯-১৯৮১) ৩০ৰ দশকৰ এজন অসমীয়া চুটি গল্পকাৰ। আৱাহন আলোচনীৰ যোগেদি আত্মপ্ৰকাশ কৰে। তেখেত আৱাহন যুগৰ গল্পকাৰ। তেখেতৰ উল্লেখযোগ্য গল্প হ'ল 'বৰ্ষা যেতিয়া নামে', 'প্ৰায়শ্চিত্ত', 'অচল টকা', 'অবুজ মায়া', 'কোন এওঁ নতুন মিৰাণ্ডা' ইত্যাদি। ৰোমাণ্টিক যুগৰ নৰ-নাৰীৰ প্ৰেম ৰমা দাশৰ গল্পৰ মূল বৈশিষ্ট্য।

## জন্ম, ব্যক্তিগত জীৱন
১৯০৯ চনৰ ১০ অক্টোবৰ তাৰিখে গুৱাহাটীত ৰমা দাশৰ জন্ম হয়। পিতৃ যজ্ঞৰাম দাশ আৰু মাতৃ হৰেশ্বৰী দাশ। ১৯৩৮ চনত উত্তৰা দাশৰ সৈতে তেখেতৰ বিবাহ হয়।

## শিক্ষা
সৰুতেই পিতৃ-মাতৃ দুয়োগৰাকীৰে মৃত্যু হোৱাত ৰমা দাশে তেখেতৰ সম্পৰ্কীয় হৰিনাথ পাঠক চৌধাৰীৰ ৰক্ষণা বেক্ষনত থাকি পঢ়া-শুনা কৰে। ১৯২৮ চনত তেখেতে কলিকতা বিশ্ববিদ্যালয়ৰ ভিতৰত অসমীয়া বিষয়ত সৰ্ব্বোচ নম্বৰ লাভ কৰি ধুবুৰী হাইস্কুলৰপৰা শিক্ষান্ত পৰীক্ষাত উৰ্ত্তীণ হয়। কটন কলেজৰপৰা আই এ আৰু কলিকতাৰ প্ৰেছিডেন্সী কলেজৰপৰা বি এ পৰীক্ষাত উৰ্ত্তীণ হৈ আইন পঢ়াৰ উদ্দেশ্যে ৰমা দাশে আইন কলেজত নামভৰ্ত্তি কৰে। কিন্তু আৰ্থিক অনাটনৰ বাবে আইন পঢ়া সামৰি শ্বিলঙৰ অসম সচিবালয়ত অনুবাদক আৰু লাইব্ৰেৰীয়ানৰ চাকৰিত যোগদান কৰে।

## সাহিত্যিক জীৱন
আৱাহন আলোচনীত গল্প লিখি তেখেতে প্ৰথম সাহিত্য জগতত ভূমুকি মাৰে। আৱাহনৰ প্ৰথম বছৰ ২য় সংখ্যাত প্ৰকাশিত **আপদীয়া ৰাতি**য়ে গল্পকাৰ ৰূপে তেখেতক এক পৰিচিতি দিয়ে। তাৰ পিছতে গল্প আৰু উপন্যাসেৰে তেখেতে অসমীয়া সাহিত্য জগতত এক নিগাজী স্থান দখল কৰে। তেখেতৰ গল্পৰ ভাষা ত্ৰুটিপূৰ্ণ আৰু *টেকনিক* দুৰ্ব্বল বুলি সমালোচকে মতপোষণ কৰিলেও ৰমা দাশে নিজৰ ৰচনাৰে পঢ়ুৱৈৰ মনত ঘৰ কৰিছিল। উপেন্দ্ৰনাথ শৰ্মাই তেখেতৰ **আৱাহনৰ অৱদান** প্ৰবন্ধটিত *কবিতাৰ ক্ষেত্ৰত দেৱকান্ত বৰুৱাৰ যি স্থান, চুটিগল্পৰ ক্ষেত্ৰত ৰমা দাশৰো সেই স্থান। * বুলি উল্লেখ কৰিছে আৰু কৈছে যে **বৰ্ষা যেতিয়া নামে** ৰমা দাশৰ প্ৰখ্যাত প্ৰেমৰ গল্প। উগ্ৰ ৰোমাণ্টিক প্ৰেমৰ চিত্ৰ অংকনত ৰমা দাশ সিদ্ধহস্ত বুলিও শৰ্মাই তাৎপৰ্যপূৰ্ণ মন্তব্য কৰিছে।

ৰমা দাশৰ উল্লেখযোগ্য সাহিত্যৰাজি হৈছে-
#ৰমা দাশৰ শ্ৰেষ্ঠ গল্প (১৯৫২)
#বৰ্ষা যেতিয়া নামে (১৯৬২)
#জাহ্নবী (১৯৬৫)
#অচল টকা (১৯৮৮)
#ৰমা দাশৰ গল্প সমগ্ৰ (২০০০)

## কৰ্মজীৱন
অসম সচিবালয়ত অনুবাদকৰ কামত সোমোৱাৰ পিছত সচিবালয়ৰে বিত্ত বিভাগৰ উপ-সচিব হিচাপে তেখেতে ১৯৬৭ চনত চাকৰি জীৱনৰপৰা অৱসৰ গ্ৰহণ কৰে। ১৯৫৭ চনত ৰমা দাশে ত্ৰৈলোক্যনাথ গোস্বামীৰ সৈতে নতুন দিল্লীত অল ইণ্ডিয়া ৰেডিঅ'ই আয়োজন কৰা সাহিত্য-সমাৰোহত যোগদান কৰিছিল।

## মৃত্যু
১৯৮১ চনৰ নৱেম্বৰ মাহৰ ২১ তাৰিখে শ্বিলঙত ৰমা দাশৰ মৃত্যু হয়।

## তথ্যউৎস

শ্ৰেণী:সংক্ষিপ্ত জীৱনী
শ্ৰেণী:অসমীয়া গল্পকাৰ
ত্ৰৈলোক্য ভট্টাচাৰ্য্য

**ত্ৰৈলোক্য ভট্টাচাৰ্য্য** বিংশ শতিকাৰ সত্তৰৰ দশকৰ অসমীয়া উপন্যাস সাহিত্যৰ এগৰাকী অন্যতম ঔপন্যাসিক। তেওঁৰ দুখন উপন্যাস হ'ল 'সাঁচিপাতৰ পুথি'(১৯৭৩) আৰু 'চৰাইদেও'(১৯৭৭)। দুয়োখনেই ঐতিহাসিক উপন্যাস।
'সাঁচিপাতৰ পুথি' উপন্যাসখন তিনিটা খণ্ডত ৰচিত। প্ৰথম খণ্ডত আছে ব্ৰিটিছ কালীন সময়ত অসমলৈ মিছনেৰী সকলৰ আগমন, মৃতপ্ৰায় অসমীয়া ভাষাৰ পুনৰুজ্জীৱন আৰু উৎকৰ্ষ সাধনৰ বাবে কৰা তেওঁলোকৰ প্ৰচেষ্টা। দ্বিতীয় খণ্ডত আছে মিছনেৰী সকলৰ অৰুণোদই আলোচনী প্ৰকাশ আৰু লগে লগে আনন্দৰাম ঢেকিয়াল ফুকনৰ দৰে স্থানীয় বুদ্ধিজীৱীৰ আৱিৰ্ভাব আৰু ভূমিকা। তৃতীয় খণ্ডত আছে মিছনেৰী সকলৰ অসমীয়া ভাষাৰ প্ৰতি আগবঢ়োৱা সেৱাই স্থানীয় লোকক অনুপ্ৰাণিত কৰাৰ সময়তে ব্ৰিটিছৰ অসমীয়া ভাষা বিৰোধী কাৰ্যই অসমীয়া ৰাইজক ব্ৰিটিছৰ প্ৰতি অসন্তুষ্ট কৰাৰ ইতিহাস। ইয়াৰ পৰিণতিত চিপাহী বিদ্ৰোহ যে হ'ল তাৰো আভাস উপন্যাস খনে দিছে।
'চৰাইদেও' উপন্যাসখন আহোম ৰজাৰ দিনত মিৰজুমলাৰ অসম আক্ৰমণৰ পটভূমিত ৰচনা কৰিছে।

ভট্টাচাৰ্য্যৰ আন এখন উপন্যাস হৈছে উত্তৰাকাণ্ড। ‘সাঁচিপাতৰ পুথি’ আৰু ‘উত্তৰাকাণ্ড’ *সাহিত্য প্ৰকাশে* প্ৰকাশ কৰিছে।
## তথ্যসূত্ৰ

শ্ৰেণী:সংক্ষিপ্ত জীৱনী
সমোচ্চাৰিত শব্দ

**সমোচ্চাৰিত শব্দ** মানে একে উচ্চাৰণ কিন্তু বাক্য অনুসৰি ভিন্ন অৰ্থ প্ৰকাশ কৰা শব্দ। ই অসমীয়া ব্যাকৰণৰ এটি গুৰুত্বপূূূূৰ্ণ অংশ। অসমীয়া ভাষাত যিমানখিনি আখৰ ব্যৱহাৰ কৰা হয়, সিমান সংখ্যক ধ্বনি সমোচ্চাৰিত নহয়। একে ধ্বনিৰে উচ্চাৰিত শব্দবোৰক সমোচ্চাৰিত শব্দ বুলি কোৱা হয়।

## উদাহৰণ
* অণু: পদাৰ্থৰ অতি ক্ষুদ্ৰ অংশ
** অনু: উপসৰ্গ-বিশেষ্য
* অটল: দৃঢ়
** অতল: দ আৰু গভীৰ
* আঁচল: চাদৰৰ আগ
** আচল: যিটো নকল নহয়
* আলি: ওখ পথ
** আলী: উপাধি বিশেষ
* এসাঁজ: এবাৰত খাবৰ জোখৰ
** এসাজ: এবাৰত খাবৰ দিব পৰা
* কাঁহ: এবিধ ধাতু
** কাহ: এবিধ ৰোগ
* কুলি: চৰাই -বিশেষ
** কুলী: বনুৱা
* গড়: দুৰ্গ
** গড়: কেইবাটাও ৰাশিক যোগ কৰি ৰাশিৰ সংখ্যাৰে হৰণ কৰি পোৱা মান (avarage)
*** গঁড়: এবিধ জন্তু 
* গাঁও: গ্ৰাম
** গাওঁ: গীত-মাত পৰিৱেশন কৰোঁ
* ঘঁটি: নাকৰ ভিতৰৰ নোম
** ঘটী: পাত্ৰ বিশেষ
* চিন: দাগ বা চিহ্ন
** চীন: এখন দেশ 
* ফল: কোনো কাৰ্যৰ পৰিণতি
** ফল: গছৰ গুটি
* ভাট: প্ৰশস্তি গাওঁতা
** ভাত: অন্ন
* মাটি: মৃত্তিকা
** মাতি: আমন্ত্ৰণ কৰি
* ৰং: আনন্দ
** ৰং: বৰণ
* সজা: চৰাই আদি থোৱা কাঠীৰ সঁজুলি বা বাহ
** সজা: আনলোকৰ দ্বাৰা নিৰ্মাণ কৰা; তৈয়াৰ কৰা
* হাট: সপ্তাহৰ নিৰ্দিষ্ট দিনত বহা হাত বজাৰ
** হাত: দেহৰ অংগ বিশেষ, কৰ

## তথ্যসূত্ৰ

শ্ৰেণী:ব্যাকৰণ
শ্ৰেণী:ভাষাবিজ্ঞান
গুঞ্জন ভৰদ্বাজ

**গুঞ্জন ভৰদ্বাজ**এগৰাকী ভাৰতীয় অভিনেতা। তেওঁ অসমীয়া চলচ্চিত্ৰত কৰা অভিনয়ৰ বাবে বিখ্যাত। ২০১৪ চনত অসমীয়া ছবি *[[টি আৰ পি আৰু]]*ত অভিনয়ৰ জৰিয়তে তেওঁ চলচ্চিত্ৰ জগতত আত্মপ্ৰকাশ কৰিছিল। ইয়াৰ আগতে তেওঁ *জানমণি* ভিচিডিত অভিনয় কৰিছিল। তেওঁ *[[অহেতুক]]* বোলছবিত মুখ্য চৰিত্ৰত অভিনয় কৰিছিল। তেওঁ কেইবাখনো উল্লেখযোগ্য ছবিত অভিনয় কৰে।
## প্ৰাৰম্ভিক জীৱন
১৯৮৬ চনৰ ১৭ জুলাই তাৰিখে অসমৰ তিনিচুকীয়া জিলাৰ তিনিচুকীয়াত গুঞ্জন ভৰদ্বাজৰ জন্ম হৈছিল। তেওঁ লোক তিনি গৰাকী ভাতৃ-ভগ্নী। তেওঁৰ বায়েক ৰিম্পী দাস এগৰাকী অভিনেত্ৰী। তেওঁ অসমীয়া চলচ্চিত্ৰ আৰু হিন্দী টেলিভিছন উদ্যোগত অভিনয় কৰে।
## কৰ্মজীৱন
গুঞ্জন ভৰদ্বাজে প্ৰথমতে সাংগীতিক ভিডিঅ'সমূহত অভিনয়ৰ জৰিয়তে অভিনয় জীৱনৰ পাতনি মেলিছিল। ভিচিডি ছবি *জানমণি*ৰ পিছত তেওঁ প্ৰযোজক সকলৰ চকুত পৰে। তেওঁৰ প্ৰতিভাৰ উমান পোৱাৰ পিছত ২০১৪ চনত তেওঁ *[[টি আৰ পি আৰু]]*ত অভিনয়ৰ সুযোগ লাভ কৰে। তাৰপিছত তেওঁ বাণী দাসৰ বাণিজ্যিক ভাবে সফল ছবি *[[অহেতুক]]*ত মুখ্য চৰিত্ৰত অভিনয় কৰে। ইয়াত তেওঁ অমৃতা গগৈৰ বিপৰীতে অভিনয় কৰিছিল। তাৰপিছত তেওঁ ২০১৭ চনৰ কেইবাখনো বেছি বাজেটৰ অসমীয়া ছবি যেনে *[[কেলেণ্ডাৰ (চলচ্চিত্ৰ)|কেলেণ্ডাৰ]]*, *ৰাফ্ এণ্ড টাফ্*, *তুমি আহিবানে* আৰু *প্ৰিয়াৰ প্ৰিয়*।
## চলচ্চিত্ৰ তালিকা

## তথ্য উৎস

শ্ৰেণী:অসমীয়া অভিনেতা
শ্ৰেণী:জীৱিত ব্যক্তি
শৈলধৰ বৰুৱা

**শৈলধৰ বৰুৱা** (ডিচেম্বৰ ১৯৪১ – ১০ জানুৱাৰী ২০১০) এগৰাকী বিখ্যাত ভাৰতীয় চলচ্চিত্ৰ প্ৰযোজক। তেওঁ অসমীয়া চলচ্চিত্ৰ প্ৰযোজনা কৰিছিল। তেওঁ চলচ্চিত্ৰ পৰিচালক জাহ্নু বৰুৱাৰ সৈতে কেইখনমান শ্ৰেষ্ঠ অসমীয়া চলচ্চিত্ৰ যেনে *[[হালধীয়া চৰায়ে বাওধান খায় (চলচ্চিত্ৰ)|হালধীয়া চৰায়ে বাওধান খায়]]* আৰু *[[সাগৰলৈ বহু দূৰ]]* নিৰ্মাণ কৰিছিল। তেওঁলোকৰ যুটীয়ে নিৰ্মাণ কৰা চলচ্চিত্ৰ সমূহে বহুতো ৰাষ্ট্ৰীয় তথা আন্তঃৰাষ্ট্ৰীয় বঁটা আৰু সন্মান লাভ কৰিছে।

## প্ৰাৰম্ভিক জীৱন আৰু শিক্ষা
১৯৪১ চনৰ ডিচেম্বৰ মাহত ব্ৰিটিছ ভাৰতৰ অন্তৰ্গত অসমৰ উত্তৰ গুৱাহাটীত শৈলধৰ বৰুৱাৰ জন্ম হৈছিল। তেওঁৰ পিতৃ পদ্মধৰ বৰুৱা আৰু মাতৃ মাকণৰেখা বৰুৱা। তেওঁৰ তিনিগৰাকী ভাতৃ আৰু এগৰাকী ভণ্টি আছিল। তেওঁ গুৱাহাটীত অৱস্থিত কটন কলেজিয়েট চৰকাৰী উচ্চতৰ মাধ্যমিক বিদ্যালয়ত শিক্ষা গ্ৰহণ কৰিছিল। তাৰপিছত তেওঁ গুৱাহাটী বিশ্ববিদ্যালয়ৰ অন্তৰ্ভুক্ত প্ৰাগজ্যোতিষ মহাবিদ্যালয়ৰ পৰা বিজ্ঞান বিভাগৰ স্নাতক ডিগ্ৰী লাভ কৰে।

## কৰ্মজীৱন
তেওঁ পৰিচালক জাহ্নু বৰুৱাৰ কেইবাখনো চলচ্চিত্ৰ প্ৰযোজনা কৰিছিল। এই ছবি সমূহে ৰাষ্ট্ৰীয় চলচ্চিত্ৰ বঁটাকে আদি কৰি বহুতো ৰাষ্ট্ৰীয় আৰু আন্তঃৰাষ্ট্ৰীয় বঁটা লাভ কৰিবলৈ সক্ষম হৈছিল। তেওঁ ২০০৫ চনত দূৰদৰ্শনৰ বাবে *শ্ৰুতিমধুৰ* নামৰ ধাৰাবাহিক এখন নিৰ্মাণ কৰিছিল। চলচ্চিত্ৰ নিৰ্মাণৰ বাহিৰে তেওঁ এগৰাকী খেলুৱৈ আৰু সাংস্কৃতিক কৰ্মী আছিল। তেওঁ বন্ধুবৰ্গৰ সৈতে এক সামাজিক-সংস্কৃতিক ক্লাব *কৃষ্টি বিকাশ সংঘ* প্ৰতিষ্ঠা কৰিছিল। তেওঁ অসম গণসংযোগ আৰু গৱেষণা প্ৰতিষ্ঠানৰ প্ৰতিষ্ঠাপক অধ্যক্ষ আছিল। পিছলৈ এই প্ৰতিষ্ঠানৰ সঞ্চালক পদবী লাভ কৰিছিল।

## মৃত্যু
২০১০ চনৰ ১ জানুৱাৰী তাৰিখে তেওঁক গুৱাহাটীস্থিত ইণ্টাৰনেছনেল হস্পিটেলত ভৰ্তি কৰোৱা হৈছিল। তেওঁ ডায়েবেটিচ আৰু হৃদ ৰোগত ভুগিছিল। ১০ জানুৱাৰী তাৰিখে দিনৰ ২ বাজি ৩০ মিনিটত তেওঁৰ মৃত্যু হয়। অসমৰ মুখ্যমন্ত্ৰী তৰুণ গগৈ ডাঙৰীয়ায়ে তেওঁৰ মৃত্যুত শোক প্ৰকাশ কৰিছিল। তেওঁৰ নশ্বৰদেহ তেওঁৰ পাণবজাৰস্থিত কাৰ্যালয় বৰুৱা মেডিকজ, অসম গণসংযোগ আৰু গৱেষণা প্ৰতিষ্ঠান আৰু ৰবীন্দ্ৰ ভৱনলৈ গুণমুগ্ধ সকলৰ অন্তিম শ্ৰদ্ধা জ্ঞাপনৰ বাবে নিয়া হৈছিল। ২০১০ চনৰ ১১ জানুৱাৰী তাৰিখে নৱগ্ৰহ শ্মশানত তেওঁৰ অন্তিম সংস্কাৰ সম্পন্ন হৈছিল।

## চলচ্চিত্ৰ তালিকা
**[[পাপৰি]]*, ১৯৮৬
**[[হালধীয়া চৰায়ে বাওধান খায় (চলচ্চিত্ৰ)|হালধীয়া চৰায়ে বাওধান খায়]]*, ১৯৮৮
**[[ফিৰিঙতি (চলচ্চিত্ৰ)|ফিৰিঙতি]], ১৯৯১
**সাগৰলৈ বহু দূৰ*, ১৯৯৫
**কুশল*, ১৯৯৮
**পখী*, ২০০০
**কণিকাৰ ৰামধেনু*, ২০০৩
**তৰা'', ২০০৪

## তথ্য উৎস

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:চলচ্চিত্ৰ প্ৰযোজক
অৰুণাচল কমলা

**অৰুণাচল কমলা** বা **ৱাক্ৰ’ কমলা** হৈছে ভাৰতৰ উত্তৰ-পূৰ্বাঞ্চলৰ অৰুণাচল প্ৰদেশত থলুৱাভাৱে উৎপাদিত হোৱা এবিধ কমলা টেঙা। ২০১৫ চনৰ ২৩ মাৰ্চত ভাৰত চৰকাৰৰ ভৌগোলিক স্বীকৃতি পঞ্জীয়নৰ কাৰ্যালয়ে অৰুণাচল কমলাক ভৌগোলিক স্বীকৃতি প্ৰদান কৰে। উত্তৰ-পূব ক্ষেত্ৰীয় কৃষি বিপনণ নিগম লিমিটেডে ভৌগোলিক স্বীকৃতি পঞ্জীয়কৰ ওচৰত দাখিল কৰা প্ৰতিবেদন অনুসৰি এই কমলাবিধৰ বিশেষত্ব হৈছে ইয়াৰ টেঙা-মিঠা সোৱাদ আৰু ৰসৰ প্ৰাচুৰ্য। অৰুণাচল প্ৰদেশৰ মুঠ টেঙাজাতীয় ফল উৎপাদনৰ ৯০ শতাংশই হৈছে অৰুণাচল কমলা।

অৰুণাচল কমলাৰ গছসমূহ গুল্মজাতীয় আৰু ই প্ৰায় ৩-ৰ পৰা ৬ মিঃ পৰ্যন্ত ওখ হয়। এজোপা পূৰঠ গছত বছৰি গড়ে ২০০-ৰ পৰা ৩০০-টালৈকে ফল লাগে। ইয়াৰ বাকলিৰ ঘনত্ব মজলীয়া আৰু পকিলে টেঙাসমূহৰ বৰণ সুমথিৰা হৈ পৰে। নৱেম্বৰৰ পৰা ফেব্ৰুৱাৰী মাহৰ ভিতৰত ফলসমূহ গছৰ পৰা ছিঙি অনা হয়।

## বৈশিষ্ট্যসমূহ
বৃদ্ধি, গঠনমূলক-ৰাসায়নিক বৈশিষ্ট্য আৰু সোৱাদৰ ফালৰ পৰা অৰুণাচল কমলা আন কমলা টেঙাসমূহতকৈ ভিন্ন হয়। ইয়াৰ বিশেষত্বসমূহ এনেধৰণৰ:

* অৰুণাচল কমলাৰ বাকলি আন কমলাৰ দৰে আটিল নহয় বাবে গুচাবলৈ সহজ।
* নাগপুৰৰ কমলাকে ধৰি অন্যান্য কমলাটেঙাতকৈ আয়তন অনুসৰি ইয়াৰ ৰসৰ পৰিমাণ অধিক।
* মুঠ দ্ৰৱীভূত উপাদান বা টিএছএছৰ পৰ্যাপ্ত পৰিমাণ আৰু ন্যূনতম এচিডিটিয়ে ইয়াক অনন্য টেঙা-মিঠা সোৱাদযুক্ত কৰি তোলে।
* এই কমলাসমূহ সম্পূৰ্ণ জৈৱিক পদ্ধতিৰে উৎপাদন কৰা হয় আৰু ইয়াত কোনো ৰাসায়নিক সাৰ প্ৰয়োগ কৰা নহয়।

## গঠনমূলক-ৰাসায়নিক বৈশিষ্ট্য

## তথ্য সংগ্ৰহ


শ্ৰেণী:ফল
শ্ৰেণী:অৰুণাচল প্ৰদেশ
শ্ৰেণী:ভাৰতৰ ভৌগোলিক স্বীকৃতি
পুতলা ঘৰ

**পুতলা ঘৰ**  () ১৯৭৬ চনত মুক্তিপ্ৰাপ্ত সমৰেন্দ্ৰ নাৰায়ণ দেৱ পৰিচালিত এখন ক'লা-বগা ছবি। ছবিখন প্ৰযোজনা কৰিছিল মঙ্গলদৈৰ ইউনাইটেড প্ৰডাকচনে। সঙ্গীত তফজ্জুল আলিৰ।
## কাহিনী

## কলা-কুশলী
*কাহিনী, চিত্ৰনাট্য, পৰিচালনা- সমৰেন্দ্ৰ নাৰায়ণ দেৱ
*কেমেৰা- পিণ্টু দাসগুপ্ত
*সম্পাদনা- গোৱিন্দ চেতাৰ্জী
*শব্দগ্ৰহণ- পীযুষ কান্তি ৰয়
*সঙ্গীত গ্ৰহণ আৰু শব্দ পুনৰ্যোজনা- সত্যেন চেতাৰ্জী
*শিল্প নিৰ্দেশন- ভবেন ডেকা, হেমন্ত দত্ত
*নৃত্য- নবীন বৰা
*ৰূপসজ্জা- বংশী দাস
## অভিনয় শিল্পী
*তচদ্দুক ইউচুফ (মৌজাদাৰ)
*মুকুল (কমল)
*কাশ্মীৰি শইকীয়া (বেউলা)
*নিবেদিতা (ৰীণা)
*অৱনী দত্ত, বিপ্লৱ ৰয়, আবদুল্লা মাহমুদ, আশুতোষ চৌধুৰী, হবিবৰ ৰহমান, অনুপ দাস, বিনীতা চহৰীয়া, ৰীণা শইকীয়া

## গীত
পুতলা ঘৰৰ সঙ্গীত আৰু গীত ৰচনা তফজ্জুল আলিৰ। জ্যোতিপ্ৰসাদ আগৰৱালাৰ এটা গীতো ছবিখনত অন্তৰ্ভুক্ত হৈছে। কণ্ঠ দিছে- অনিমা চৌধুৰী, নিৰ্মলা মিশ্ৰ আৰু দ্বিপেন বৰুৱায়।

## বঁটা আৰু সন্মান
ছবিখনে ১৯৭৬ৰ ২৪তম ৰাষ্ট্ৰীয় চলচ্চিত্ৰ মহোৎসৱত অসমীয়া ভাষাৰ শ্ৰেষ্ঠ ছবিৰ শিতানত ৰজত কমল বঁটা লাভ কৰে।
## বাহ্যিক সংযোগ
#অসমীয়া ৱিকিউৎসত 'নূপুৰে মাতে ৰুনজুন' শীৰ্ষক গীতটোৰ সম্পূৰ্ণ পাঠ্য
## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:শ্ৰেষ্ঠ অসমীয়া পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:১৯৭০ দশকৰ অসমীয়া চলচ্চিত্ৰ
শ্ৰেণী:১৯৭৬ বৰ্ষৰ চলচ্চিত্ৰ
দক্ষিণ আফ্ৰিকা

**দক্ষিণ আফ্ৰিকা** (), আনুষ্ঠানিক নাম **দক্ষিণ আফ্ৰিকা গণৰাজ্য** (, চমুকৈ আৰএচএ), হৈছে আফ্ৰিকা মহাদেশৰ দক্ষিণ প্ৰান্তত অৱস্থিত এখন দেশ। ইয়াৰ চাৰিসীমাৰ দক্ষিণে ভাৰত মহাসাগৰ আৰু আটলাণ্টিক মহাসাগৰে ২,৭৯৮ কিলোমিটাৰ বিস্তৃত দক্ষিণ আফ্ৰিকাৰ উপকূল অঞ্চলৰ সৃষ্টি কৰিছে। দেশখনৰ উত্তৰে প্ৰতিবেশী দেশ নামিবিয়া, ব'তছোৱানা আৰু জিম্বাবুৱে অৱস্থিত; উত্তৰ আৰু উত্তৰ-পূব দিশত মোজাম্বিক আৰু এস্বাটিনি দেশ। ল'চ'থ' দেশখনক দক্ষিণ আফ্ৰিকাৰ ভূখণ্ডই সম্পূৰ্ণভাৱে আৱৰি ৰাখিছে। দক্ষিণ আফ্ৰিকা মাটিকালৰ ফালৰ পৰা আফ্ৰিকা মহাদেশৰ দক্ষিণাঞ্চলৰ বৃহত্তম দেশ আৰু পৃথিৱীৰ ২৪তম বৃহত্তম দেশ, আনহাতে ৫.৮ কোটি জনসংখ্যাৰে ই পৃথিৱীৰ ২৪তম জনবহুল দেশ। দক্ষিণ আফ্ৰিকা পুৰণা বিশ্ব বা পূব গোলাৰ্ধৰ মূল ভূখণ্ডৰ দক্ষিণতম দেশ আৰু বিষুৱ ৰেখাৰ সম্পূৰ্ণ দক্ষিণে অৱস্থিত সৰ্বাধিক জনবহুল দেশ। দক্ষিণ আফ্ৰিকাৰ প্ৰায় ৮০% বাণ্টু জনগোষ্ঠীৰ বংশোদ্ভোৱৰ, যিসকল বিভিন্ন আফ্ৰিকান ভাষাৰ ভাষিকৰ মাজত বিভক্ত। এনে ৯টা ভাষাক চৰকাৰী ভাষাৰ মৰ্যাদা দিয়া হৈছে। দক্ষিণ আফ্ৰিকা বাকী জনসংখ্যাৰ ভিতৰত ইউৰোপীয় লোক, এছীয় তথা ভাৰতীয় লোক, আৰু বহুজাতীয় লোক উল্লেখযোগ্য। 

দক্ষিণ আফ্ৰিকা এখন বহু সংস্কৃতি, ভাষা আৰু ধৰ্মৰ সমন্বিত সমাজ। দেশখনৰ সংবিধানে ১১টা ভাষাক চৰকাৰী ভাষাৰ স্বীকৃতি দিছে, যি পৃথিৱীৰ চতুৰ্থ সৰ্বাধিক সংখ্যা। ইয়াৰ মাজতে দুটা ভাষা ইউৰোপীয় বংশোদ্ভূত: ওলন্দাজ ভাষাৰ পৰা বিকাশ হোৱা আফ্ৰিকান্স ভাষা হৈছে বেছিভাগ বহুজাতীয় তথা শ্বেতাংগ দক্ষিণ আফ্ৰিকানসকলৰ প্ৰথম ভাষা; ইংৰাজী ভাষাই ব্ৰিটিছ উপনিবেশক প্ৰতিফলিত কৰে, যাক চৰকাৰী আৰু বাণিজ্যিকভাবে ব্যৱহাৰ কৰা হয় আৰু ইয়াৰ স্থান প্ৰথম কথিত ভাষা হিচাপে চতুৰ্থ। দেশখন আফ্ৰিকাৰ কেইবাখনো দেশৰ মাজত এখন, যাৰ কেতিয়াও অভ্যুত্থান হোৱা নাই আৰু প্ৰায় এক শতিকাৰ পূৰ্বৰে পৰাই নিয়মিত নিৰ্বাচন অনুষ্ঠিত হৈ আহিছে। পিছে ১৯৯৪ চনলৈকে দক্ষিণ আফ্ৰিকাৰ গৰিষ্ঠসংখ্যক কৃষ্ণাঙ্গলোকক ভোটদানৰ ক্ষমতা দিয়া হোৱা নাছিল। বিংশ শতাব্দীত, দেশখনৰ কৃষ্ণাঙ্গ সংখ্যাগৰিষ্ঠলোকসকলে প্ৰভাবশালী শ্বেতাংগ সংখ্যালঘুসকলৰ পৰা ৰাজনৈতিক অধিকাৰ দাবি কৰি সংগ্ৰাম কৰিছিল, এই সংগ্ৰামে দেশখনৰ সাম্প্ৰতিক ইতিহাস আৰু ৰাজনীতিত গুৰুত্বপূৰ্ণ ভূমিকা পালন কৰিছে। শাসক দল নেশ্বনেল পাৰ্টিয়ে ১৯৪৮ চনত বৰ্ণবৈষম্য নীতি প্ৰৱৰ্তন কৰে, যিয়ে পূৰ্বৰে পৰা চলি অহা বৰ্ণবৈষম্যক আনুষ্ঠানিক বৈধতা দিয়ে। আফ্ৰিকান নেশ্বনেল কংগ্ৰেছ (এএনচি) আৰু আন বৰ্ণবৈষম্যবিৰোধী দল-সংগঠনে দেশখনৰ ভিতৰে-বাহিৰে দীৰ্ঘদিন ধৰি কৰা সংগ্ৰামৰ পাছত ১৯৮০ দশকৰ মাজভাগৰ পৰা বৰ্ণবৈষম্য নীতিক বাতিল কৰা আৰম্ভ হয়। 

## তথ্য সংগ্ৰহ

শ্ৰেণী:আফ্ৰিকাৰ দেশ
শ্ৰেণী:ৰাষ্ট্ৰসংঘৰ সদস্য ৰাষ্ট্ৰসমূহ
চকোৱা চাউল

**চকোৱা চাউল** বা **চকোৱা ধান** অসমৰ বিভিন্ন ঠাইত উৎপাদিত এবিধ থলুৱা জাতৰ শালিধান। এই চাউলবিধত এমিলুজ উপাদান (শৰ্কৰা অণু) তুলনামূলকভাৱে কম পৰিমাণে পোৱা যায়। আন চাউলসমূহত এমিলুজ উপাদান ২০-২৭% হোৱাৰ পৰিৱৰ্তে চকোৱা চাউলত এই পৰিমাণ ১২-১৭% হয়। চকোৱা চাউল কিছু পৰিমাণে আঠাজাতীয় হয়। উইলিয়াম উইলছন হাণ্টাৰে ১৮৭৯ চনত প্ৰকাশ পোৱা তেওঁৰ গ্ৰন্থ *এ ষ্টেটিষ্টিকেল একাউণ্ট অফ আছাম*ত অসমত পোৱা ৮৭ বিধ চাউলৰ কথা উল্লেখ কৰিছে আৰু ইয়াৰ ভিতৰত চকোৱা চাউল অন্যতম। চকোৱা চাউল ইমানেই কোমল যে অসমৰ লোকে ইয়াক নিসিজোৱাকৈ কেৱল পানীত তিয়াই ৰাখিয়েই কোমল চাউল হিচাপে ব্যৱহাৰ কৰে। বুৰঞ্জীবিদ সূৰ্যকুমাৰ ভূঞাই *হিষ্ট্ৰি অফ আছাম* (১৯৬৫) শীৰ্ষক গ্ৰন্থত আহোম সৈন্যবাহিনীয়ে চকোৱা চাউলৰ পৰা প্ৰস্তুত কৰা কোমল চাউল খাদ্য হিচাপে গ্ৰহণ কৰাৰ কথা উল্লেখ কৰিছে।

### বিৱৰণ
চকোৱা চাউলৰ গা-গছজোপা প্ৰায় ১৫৮ চেঃমিঃ ওখ হয়। এটা গোছাত গড়ে ৯ ডালকৈ নল থাকে আৰু ইয়াত গড়ে ১৫৮ টা পূৰ্ণ বীজ থকাৰ বিপৰীতে পতান থাকে ১৫ টা।  

### প্ৰকাৰ
হাণ্টাৰে চকোৱা চাউলৰ তিনিবিধ প্ৰকাৰৰ নাম উল্লেখ কৰিছে আৰু এয়া হৈছে গৰু চকোৱা, সৰু চকোৱা আৰু বৰ চকোৱা। তিতাবৰৰ ধান গৱেষণা কেন্দ্ৰ প্ৰতিষ্ঠা হোৱাৰ পিছত অসমৰ বিভিন্ন ঠাইৰ পৰা চকোৱা চাউলৰ প্ৰায় ২৩টা সঁচ সংগ্ৰহ কৰি সংৰক্ষণ কৰাৰ ব্যৱস্থা কৰা হৈছে।

### উৎপাদন
অসমৰ তিনিচুকীয়া, ধেমাজী, ডিব্ৰুগড়, লখিমপুৰ, শিৱসাগৰ, যোৰহাট, গোলাঘাট, নগাওঁ, মৰিগাওঁ আৰু শোণিতপুৰ জিলাতে প্ৰধানকৈ ইয়াৰ খেতি কৰা হয় যদিও মাজুলী আৰু দৰং জিলাতো চকোৱা চাউলৰ খেতি দেখা যায়।
চকোৱা চাউলৰ উৎপাদন চক্ৰটো ১৩৫-১৬৫ দিনীয়া। ভূঁই ৰোৱা কাৰ্য জুন-জুলাই মাহত আৰম্ভ হয় আৰু নৱেম্বৰ-ডিচেম্বৰ মাহত শস্য চপাবৰ বাবে উপযোগী হৈ উঠে। প্ৰতি হেক্টৰ মাটিত এই ধানবিধৰ গড় উৎপাদন ২.৫ টন। কিন্তু অসমৰ কৃষকসকলে ঘৰত খাবলৈ আন ধানসমূহৰ লগতেই খেতি কৰা ওখ পৰম্পৰাগত চকোৱা চাউলৰ উৎপাদন প্ৰতি হেক্টৰত ১ টনতকৈ বেছি নহয়। ৰ’দ বা পোহৰৰ প্ৰতি সংবেদনশীলতাৰ বাবে ৰ’দ পৰা সময়ছোৱাৰ ওপৰত নিৰ্ভৰ কৰি ইয়াৰ বৃদ্ধি বা উৎপাদনত হীন-দেঢ়ী ঘটিব পাৰে।

### ভৌগোলিক স্বীকৃতি
২০১৬ চনত শিৱসাগৰ জিলাৰ *সেউজ সতীৰ্থ* নামৰ এক প্ৰতিষ্ঠানে অসম কৃষি বিশ্ববিদ্যালয়ৰ সহযোগত চকোৱা চাউলক ভৌগোলিক স্বীকৃতি প্ৰদানৰ বাবে আবেদন জনায়। ২০১৯ চনৰ ২৪ অক্টোবৰত প্ৰকাশ পোৱা ভাৰত চৰকাৰৰ ভৌগোলিক স্বীকৃতি পঞ্জীয়ন বিভাগৰ পৰা প্ৰকাশ পোৱা পত্ৰিকা ১২৪ সংখ্যক সংস্কৰণত চকোৱা চাউলক ভৌগোলিক স্বীকৃতি প্ৰদান কৰা হয়।

## তথ্য সংগ্ৰহ


শ্ৰেণী:শস্য
শ্ৰেণী:অসমৰ কৃষি
শ্ৰেণী:ভাৰতৰ ভৌগোলিক স্বীকৃতি
এৰা বাটৰ সুৰ

**এৰা বাটৰ সুৰ** () ভূপেন হাজৰিকা পৰিচালিত আৰু বি পি ফিল্মছ প্ৰযোজিত এখন ক'লা-বগা অসমীয়া বোলছবি। ৩০ নবেম্বৰ, ১৯৫৬ত ছবিখনে মুক্তি পাইছিল। এইখন ড॰ ভূপেন হাজৰিকা পৰিচালিত প্ৰথম ছবি। ছবিৰ কাহিনী, সঙ্গীত আৰু গীত ৰচনাও হাজৰিকাৰে আছিল।

## কাহিনী
জয়ন্ত দুৱৰা গীতিকাৰ, সাংবাদিক। মাটিৰ সুৰ বিচাৰি, লিখাৰ সমল বিচাৰি জয়ন্ত ৰতনপুৰ বাগিছা পালেহি। তেওঁৰ বাবে টকা ঘটাৰ বাট অলেখ; কিন্তু স্বেচ্ছাই তেওঁ দৰিদ্ৰতাক আঁকোৱালি লৈছে। ৰতনপুৰ বাগিছাৰ মালিক বিশ্ব ফুকনে বিচাৰে জয়ন্তই তেওঁৰ জীয়ৰী নিশাক বিয়া কৰাওক। কিন্তু তেওঁ যি বাটেৰে বাট বুলিছে সেয়া কাঁইটীয়া বাট। সেয়েহে নিশাৰ অমঙ্গল হ'ব বুলিয়ে তেওঁ সেই প্ৰস্তাৱ প্ৰত্যাখান কৰে। নিশাক লৈ বিশ্ব ফুকনে বাগিছা এৰি কলিকতালৈ গুছি আহে। 

জয়ন্তৰ গানবোৰ বাগিছাৰ বনুৱা গাভৰু মিন্নিৰ কণ্ঠত প্ৰাণ পাই উঠে। এনেতে বাগানৰ বনুৱা বস্তিত হাইজা লাগে। বহুতো বনুৱাৰ মৃত্যু হ'ল। বাগিছাৰ মেনেজাৰ ৰুপেন বৰুৱাই বনুৱাসকলৰ চিকিৎসাত অৱহেলা কৰা বুলি জয়ন্ত আৰু বনুৱা হাৰানে অভিযোগ কৰে। মেনেজাৰে কোনো জাননী নিদিয়াকৈ হাৰানক চাকৰিৰ পৰা চাটাই কৰে। জয়ন্তৰ তাঁৰ পাই বিশ্ব ফুকন কলিকতাৰ পৰা আহি মেনেজাৰৰ কাৰ্য-কলাপৰ উমান পায়। 

জয়ন্তক অন্য বহুতৰ লগতে বনুৱা যুৱক ঝুমনুৱেও ভুল বুজিলে। সি ভাবিলে এই বাবুৱে সুৰ বিচাৰি আহি তাৰ মৰমৰ মিন্নিজনীকে কাঢ়ি নিব ওলাইছে।

## অভিনয় শিল্পী

*বিজয় শঙ্কৰ (জয়ন্ত)
*ইভা আচাও (মিন্নি)
*ফণী শৰ্মা (হাৰাণ)
*বিষ্ণু ৰাভা (ভুজলং)
*তচদ্দুক ইউচুফ
*বলৰাজ চাহানী (অতিথি শিল্পী)
*প্ৰীতিধাৰা 
*ছায়া দেৱী 
*পুণ্য দুৱৰা 
*ৰেবেকা আচাও 
*মিনতি দাস 
*লৰেটা বুথ 
*অনিল দাস 
*ৰমেশ শৰ্মা আদি।

## সঙ্গীত
এৰা বাটৰ সুৰৰ সঙ্গীত পৰিচালনা আৰু গীত ৰচনা কৰিছিল ভূপেন হাজৰিকাই। উল্লেখনীয় যে ইয়াত বাংলা আৰু হিন্দী চলচ্চিত্ৰৰ লতা মংগেশকাৰ, হেমন্ত মুখাৰ্জী আৰু সন্ধ্যা মুখাৰ্জীয়ে কণ্ঠ দিছিল। ই এখন থলুৱা গীত-মাতেৰে পৰিপূৰ্ণ সঙ্গীতপ্ৰধান ছবি আছিল। বৰগীতৰ প্ৰখ্যাত শিল্পী বৰপেটা সত্ৰৰ কেৱলীয়া ভকত নৰহৰি বুঢ়াভকতৰ বৰগীত পৰিবেশনে ছবিখনৰ জেউতি চৰাইছিল।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৫০ দশকৰ অসমীয়া চলচ্চিত্ৰ
পুষনা

**পুষনা** হৈছে অবিভক্ত গোৱালপাৰা জিলাৰ উপৰিও মেঘালয়ৰ গাৰোপাহাৰৰ সমতল ভূমিত বসবাস কৰা দেশী মুছলমানসকলে পুহ মাহৰ সংক্ৰান্তিৰ দিনা পালন কৰা এক পৰ্ব। ইয়াক পুষনে বুলিও কোৱা হয়। এই পৰ্ব মাঘ বিহুৰ সমপৰ্যায়ৰ যদিও এই পৰ্ব পালনৰ সুকীয়া ৰীতি নীতি আছে। পুষনাৰ আগদিনা গাঁৱৰ বিলত সমূহীয়াকৈ গঞা ৰাইজে মাছ মাৰে। ইয়াক "বোয়াইত" নামা বুলি কয়। পুষনাৰ দিনা ৰাতিপুৱাই গৰুক গা ধুৱাই দিয়া হয় আৰু দুষ্ট গৰুক গৰম লোৰে "চেংটা" দিয়া হয়। ইয়াক দাগি দিয়া বুলি কোৱা হয়। সৰু ল'ৰা ছোৱালীৰো মূৰত কচুপাত দি গৰম লোৰ মৃদু সেক দিয়া হয়। এনে কৰিলে সন্তান চোকা হয় বুলি বিশ্বাস আছে। গোটেই পুহ মাহত সৰু ল'ৰাবোৰে ঘৰে ঘৰে গৈ "হাছাই গীত" গায় আৰু চাউল, টকা পইচা গৃহস্থৰ পৰা মাগি লয়। সংক্ৰান্তিৰ দিনাখন ৰাতিত সকলোৱে পথাৰত ভোজ ভাত খায়। ইয়াক পুষনা খোৱা বুলিও কয়। এই সময়তে ঘৰে ঘৰে পিঠা পনাৰ উপৰিও আটকৰাই (আঠবিধ শষ্য একেলগে চাপৰিত ভাজি প্ৰস্তুত কৰা) খায়। 

## তথ্যসূত্ৰ

শ্ৰেণী:উৎসৱ
শ্ৰেণী:ইছলাম ধৰ্ম
হামিদাবাদ মহাবিদ্যালয়, সাতশিয়া

**হামিদাবাদ মহাবিদ্যালয়, সাতশিয়া** () খন ১৯৭৯ চনৰ ১৬ নৱেম্বৰ তাৰিখত প্ৰতিষ্ঠিত হৈছিল। অসমৰ ধুবুৰী জিলাৰ ব্ৰহ্মপুত্ৰ নদৰ দক্ষিণ পাৰৰ জামাদাৰহাট নামৰ ঠাইখনত এই মহাবিদ্যালয়খন অৱস্থিত। মহাবিদ্যালয়খন পোৰাভিটা বজাৰৰ পৰা আধা কিলোমিটাৰ দূৰৈত সাতশিয়া গাঁৱত অৱস্থিত। ফকিৰগঞ্জ থানাৰ পৰা প্ৰায় ১০ কিলোমিটা দূৰৈত (উত্তৰ-পশ্চিম মেৰুত) অৱস্থিত, টিক্ৰিকিল্লা বজাৰ (মেঘালয়)ৰ পৰা প্ৰায় ১২ কিলোমিটাৰ দূৰত, লক্ষিপুৰ নগৰৰ পৰা পশ্চিম-উত্তৰ মেৰুত প্ৰায় ২৫ কিলোমিটাৰ দূৰত। হামিদাবাদ মহাবিদ্যালয়ৰ মুঠ আসনৰ সংখ্যা ৯০০ খন। মহাবিদ্যালয়খনত আৰ্টচ ষ্ট্ৰিম (কলা শাখা) কোৰ্চবোৰ পঢ়ুৱা হয়। লগতে এটা মেজৰ বিষয়ো বাছি ল’ব পাৰে। আৰ্টচৰ বাহিৰে এই মহাবিদ্যালয়খনত বিজ্ঞান তথা বাণিজ্য শাখাৰ বিষয়সমূহ লোৱাৰ সুবিধা নাই। এই মহাবিদ্যালয়খন গুৱাহাটী বিশ্ববিদ্যালয়ৰ অধীন।

## ইতিহাস
thumb|হামিদাবাদ মহাবিদ্যলয়ৰ প্ৰৱেশপথ
এই মহাবিদ্যালয়খন ১৯৭৯ চনৰ ১৬ নৱেম্বৰ তাৰিখত মৰহুম মৌলনা পীৰ আব্দুল হামিদ খাঁন ভাষানী চাহাবে এই অঞ্চলৰ শিক্ষাৰ উন্নতিৰ হকে স্থাপন কৰিছিল। কলেজখন স্থাপন হোৱাৰ পিছৰ পৰাই দীৰ্ঘদিন ধৰি চৰকাৰীকৰণ হোৱা নাছিল। অৱশেষত দীৰ্ঘদিন পিছত মহাবিদ্যালয়খন ০১/০১/২০১৩ চনৰ পৰা অসম চৰকাৰৰ কৰ্তৃক প্ৰৱৰ্তিত হৈছে, এয়া মহাবিদ্যালয়ৰ শুভাকাংক্ষীৰ বাবে অপৰিসীম আনন্দ আৰু গৌৰৱৰ কথা।

## তথ্য উৎস্য

শ্ৰেণী:অসমৰ মহাবিদ্যালয়সমূহ
স্মৃতিৰ পৰশ (চলচ্চিত্ৰ)

**স্ম়তিৰ পৰশ** () ১৯৫৬ত মুক্তি পোৱা এখন অসমীয়া বোলছবি।বৰুৱা আৰ্ট প্ৰডাকচনৰ বেনাৰত ছবিথন প্ৰযোজনা কৰে গৌৰী শংকৰ হিম্মৎসিংকাই  আৰু পৰিচালনা কৰে নিপ বৰুৱাই। নিপ বৰুৱা পৰিচালিত এইখন প্ৰথম ছবি। এইখন ছবিতে প্ৰথমবাৰৰ বাবে হিন্দীগীত আৰু সম্পূৰ্ণ বিহুগীত আৰু নাচ সংযোজন কৰা হৈছিল।

## অভিনয় শিল্পী

*ব্ৰজেন বৰুৱা
*নিভা বৰুৱা (কমলী) 
*বিমলা বৰুৱা (শিক্ষয়ত্ৰী)
*তুলসী গোবিন্দ বৰুৱা (অৰূপ)
*নিপ বৰুৱা
*দুৰ্গেশ্বৰ বৰঠাকুৰ, 
*ৰম্ভা বৰুৱা 
*ননী কাকতি 
*ভৱানীপ্ৰসাদ বৰুৱা 
*যদু বৰা 
*গিৰিণ বৰুৱা

## গীত
ছবিখনৰ সঙ্গীত পৰিচালনা কৰিছিল ব্ৰজেন বৰুৱাই। সঙ্গীত পৰিচালক ৰুপে এয়া ব্ৰজেন বৰুৱাৰ প্ৰথম ছবি। গীত আছিল সাতটা; ইয়াৰে দুটা হিন্দী গীত। এয়াই আছিল অসমীয়া ছবিত প্ৰথম হিন্দী গীতৰ সংযোজন। সেই সময়ৰ হিন্দীগীতৰ জনপ্ৰিয়তা দেখি ব্যৱসায়িক দৃষ্টিভঙ্গীৰে সঙ্গীত পৰিচালক ব্ৰজেন বৰুৱাই এনে ছবিখনত হিন্দীগীতৰ সংযোজন কৰিব পাৰে। ছবিখনৰ বহুকেইটা গীত তেতিয়া অতি জনপ্ৰিয় হৈছিল। অসমীয়া ছবিত প্ৰথমবাৰৰ বাবে বিহুনাচ দেখুওৱা হৈছিল ৰুণুমী ছবিত; কিন্তু এই নাচ দেখুওৱা হৈছিল অতি কম সময়ৰ বাবে। 'স্মৃতিৰ পৰশ'ত প্ৰথমবাৰৰ বাবে সম্পূৰ্ণ এটা বিহুগীত আৰু নাচ সংযোজন কৰা হৈছিল।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৫০ দশকৰ অসমীয়া চলচ্চিত্ৰ
শ্ৰেণী:১৯৫৬ বৰ্ষৰ চলচ্চিত্ৰ
লখিমী (চলচ্চিত্ৰ)

**লখিমী** () ১৯৫৬ত মুক্তি লাভ কৰা এখন অসমীয়া বোলছবি। প্ৰযোজনা লখিমী প্ৰডাকচনৰ। কাহিনী, চিত্ৰনাট্য আৰু পৰিচালনা ভবেন দাসৰ। ছবিৰ পৰিচালক ভবেন দাস কামৰূপ জিলাৰ ৰামপুৰ গাঁৱৰ সন্তান আছিল। তেওঁ বহুকেইখন অসমীয়া, বঙালী ছবিৰ সৈতে জড়িত আছিল। 'কানামাছি' নামেৰে বঙালী ছবি এখন পৰিচালনা কৰি তেওঁ বিশেষ খ্যাতি অৰ্জন কৰিছিল।

## কাহিনী
মধু মাষ্টৰৰ আদৰৰ বোৱাৰী লখিমীক কেন্দ্ৰ কৰি গাঁৱলীয়া সহজ-সৰল জীৱনৰ হাঁহি-কান্দোনৰ অপৰূপ ছবি বোলছবিখনৰ মাজেৰে ফুটাই তুলিবলৈ চেষ্টা কৰা হৈছে। বিয়াৰ পিছতে স্বামীহাৰা হোৱা লখিমীয়ে দেওৰেক মাতৃহীন ভৱনাথ আৰু শহুৰেক মধু মাষ্টৰক মৰম আৰু পৰিচৰ্যাৰে উপচাই দিলে। সেইবাবেই লখিমীৰ প্ৰতি ঈৰ্ষাতুৰ হৈ পৰিল মধু মাষ্টৰৰ দ্বিতীয় পক্ষৰ স্ত্ৰী, অৰ্থাৎ লখিমীৰ মাহীশাহু। মাহীশাহুৱেকে চক্ৰান্ত কৰি লখিমীৰ সৈতে ভৱনাথৰ অবৈধ সম্পৰ্ক আছে বুলি ৰটনা কৰিলে। ঘটনা ইমানলৈ পালে যে তেওঁ মাকৰ ঘৰলৈ গুচি আহিবলগীয়া হ'ল। ভৱনাথ পিছদিনাই বৌৱেকক ঘূৰাই আনিব গ'ল। কিন্তু তেওঁ উভতি নাহিল। আনহাতে ভৱনাথৰ সৰুকালৰে লগৰী বকুলীয়েও মাহীশাহুৱেৰ চক্ৰান্তত ভৱনাথৰ পৰা আঁতৰি আহিল। লখিমী মাকৰ ঘৰতে টান নৰীয়াত পৰিল।
অৱশেষত মাহীশাহুৱেকৰ ভুলৰ অনুশোচনা হ'ল আৰু বোৱাৰীয়েকক আদৰি ল'লে। ভৱনাথেও মাতৃসম বৌয়েকক পুনৰ ঘূৰাই পালে।

## অভিনয় শিল্পী

*প্ৰবীন ফুকন (মধু মাষ্টৰ)
*বিমলা বৰুৱা (লখিমী)
*জ্ঞানদা কাকতি
*পূৰ্ণিমা বৰুৱা
*ডাঃ তাৰিণীমোহন বৰুৱা
*কল্পনা বৰুৱা (শিশু শিল্পী)
*দুৰ্গেশ্বৰ বৰঠাকুৰ 
*হীৰেণ চৌধুৰী 
*ৰাণু ডেকা 
*বিমল নাথ 
*তৰুণ নাথ

## সঙ্গীত
লখিমীৰ সঙ্গীত পৰিচালনা কৰিছে ব্ৰজেন বৰুৱাই। গীত লিখিছে কেশৱ মহন্তই।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৫০ দশকৰ অসমীয়া চলচ্চিত্ৰ
অনিতা গোয়েল

**অনিতা গোয়েল** (ইংৰাজী: Anita Goel) হৈছে এগৰাকী আমেৰিকান পদাৰ্থ বিজ্ঞানী আৰু চিকিৎসক। নেন'জৈৱপদাৰ্থবিজ্ঞান, বিশেষকৈ আণৱিক বলবিজ্ঞানৰ ক্ষেত্ৰখনলৈ আগবঢ়োৱা অগ্ৰণী অৱদানৰ বাবে তেখেতে সমগ্ৰ বিশ্বতে পৰিচিতি লাভ কৰিছে।

## শিক্ষা
অনিতা গোয়েলে হাৰ্ভাৰ্ড বিশ্ববিদ্যালয়ৰ পৰা পদাৰ্থ বিজ্ঞান বিষয়ত ডক্তৰেট ডিগ্ৰী অৰ্জন কৰে। ন'বেল বঁটাপ্ৰাপ্ত বিজ্ঞানী ডুডলেই আৰ. হাৰ্ছবেখৰ তত্ত্বাৱধানত তেখেতে গৱেষণাকাৰ্য সমাপ্ত কৰে। তেখেতৰ গৱেষণাপত্ৰৰ শিৰোনাম আছিল-*Single Molecule Dynamics of Motor Enzymes Along DNA*.(। ) বিশ্বখ্যাত ষ্টেনফৰ্ড বিশ্ববিদ্যালয়ৰ পৰা তেখেতে পদাৰ্থ বিজ্ঞানত ডিষ্টিংছনসহ স্নাতক ডিগ্ৰী লাভ কৰিছিল। তাত তেখেতৰ তত্ত্বাৱধায়ক আছিল ন'বেল বঁটা বিজয়ী ষ্টিভেন ছু। হাৰ্ভাৰ্ড-এমআইটিৰ স্বাস্থ্য বিজ্ঞান আৰু প্ৰযুক্তিবিদ্যাৰ(Health Sciences and Technology, HST) যুটীয়া শাখাৰ পৰা তেখেতে এটা এম.ডি.(ডক্তৰ অৱ মেডিছিন) ডিগ্ৰীও লাভ কৰে। 

## তথ্যসংগ্ৰহ

## বাহ্যিক সংযোগ

* Nanobiosym Website
* Goel's Harvard homepage
* Goel at physics central
* Goel at US Senate hearing 
* Nanobiosym Website
* Forbes Article on Goel's Senate Testimony
* Goel's scientific article on molecular motors published in Nature Nanotechnology
* Lemelson MIT Inventors Archive
* Nanobiosym Chairman and CEO Speaks on Future of Personalized Medicine & Mobile Health
* Nanobiosym CEO Dr. Anita Goel and Former UK PM Tony Blair Tackle Global Challenges at Novartis Forum

শ্ৰেণী:জীৱিত ব্যক্তি
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:মহিলা পদাৰ্থ বিজ্ঞানী
শ্ৰেণী:চিকিৎসাবিদ
ৰমেশ পাঠক

**ড° ৰমেশ পাঠক** (জন্ম: ১ মে' ১৯৪২- মৃত্যু: ২৬ জানুৱাৰী ২০২১) এগৰাকী গৱেষক, অধ্যাপক, বিশ্লেষক, সাহিত্য সমালোচক, সম্পাদক, ভাষাবিদ, বৈয়াকৰণিক, নিবন্ধকাৰ আৰু বক্তা। তেখেতৰ পিতৃৰ নাম হৰেশ্বৰ পাঠক আৰু মাতৃৰ নাম শান্তি পাঠক। জন্মৰ পাছতেই তেখেতৰ মাতৃৰ মৃত্যু হয়। তেখেত হৰেশ্বৰ পাঠকৰ পঞ্চম তথা কনিষ্ঠ পুত্ৰ আছিল।

## শিক্ষা
পাঠকে ১৯৫২ চনত খলিহাগুৰি প্ৰাথমিক বিদ্যালয়ৰ পৰা প্ৰাথমিক শিক্ষা গ্ৰহণ কৰি ১৯৫৯ চনত টিহু হাইস্কুলৰ পৰা প্ৰৱেশিকা পৰীক্ষাত উত্তীৰ্ণ হয়। ইয়াৰ পিছত নলবাৰী মহাবিদ্যালয়ৰ পৰা আই. এ. আৰু ১৯৬৩ চনত কটন বিশ্ববিদ্যালয়ৰ পৰা বি.এ. পৰীক্ষাত উৰ্ত্তীণ হয়। ১৯৬৫ চনত গুৱাহাটী বিশ্ববিদ্যালয়ৰ পৰা এম.এ. পাছ কৰে। তেখেতে ১৯৮৮ চনত গুৱাহাটী বিশ্ববিদ্যালয়ৰ পৰা ডক্টৰেট ডিগ্ৰী গ্ৰহণ কৰে।

## কৰ্মজীৱন
প্ৰথমে তেখেত অৰুণাচল প্ৰদেশৰ তেজু উচ্চতৰ মাধ্যমিক স্কুলত বিষয় শিক্ষক হিচাপে চাকৰিত যোগদান কৰে। ইয়াৰ পিছত ১৯৬৬ চনত অৰুণাচলৰ (তেতিয়াৰ নেফা) জৱাহৰলাল নেহৰু কলেজত অধ্যাপক হিচাপে যোগদান কৰে। ইয়াৰ চাৰি বছৰ পিছত ১৯৭০ চনত গুৱাহাটীৰ কটন বিশ্ববিদ্যালয়ৰ অসমীয়া বিভাগত যোগদান কৰে আৰু ২০০১ চনৰ ১ মে’ত অৱসৰ গ্ৰহণ কৰে।
২০০৬ চনৰ পৰা ২০১০ চনলৈ তেখেত গুৱাহাটী বিশ্ববিদ্যালয়ৰ অসমীয়া বিভাগত আৰু ২০০৮ চনত ডিব্ৰুগড় বিশ্ববিদ্যালয়ৰ অসমীয়া বিভাগত অতিথি অধ্যাপক হিচাপে কাৰ্যনিৰ্বাহ কৰে। ড° ৰমেশ পাঠক গুৱাহাটী বিশ্ববিদ্যালয়ৰ গৱেষণাৰ গাইড হিচাপে স্বীকৃতি লাভ কৰে।

## বৈবাহিক জীৱন
১৯৭০ চনৰ ২৫ মে' তাৰিখে বৰপেটাৰ আমোলাপট্টি নিবাসী দেৱেন্দ্ৰনাথ উজীৰৰ তৃতীয় কন্যা অনিতা উজীৰৰ লগত তেখেত বিবাহপাশত আবদ্ধ হয়। তেখেতৰ পুত্ৰসন্তানৰ নাম হ'ল মণিকূট পাঠক আৰু কন্যাসন্তানৰ নাম হ'ল কুঁৱলী পাঠক।

## প্ৰকাশিত পুথি
ড° ৰমেশ পাঠকে ভাষা আৰু ব্যকৰণ বিষয়ক ভালেমান গ্ৰন্থ ৰচনা কৰে। সাহিত্যিকগৰাকীৰ সাহিত্যৰাজিক তলত দিয়াৰ দৰে ভাগ কৰিব পাৰি।

#### প্ৰসংগ পুথি
* ভাষা বিজ্ঞানৰ ভূমিকা (১৯৮০)
* অসমীয়া ভাষাৰ ইতিহাস (১৯৮৫)
* ব্যাকৰণ আৰু প্ৰাকৃতি বিজ্ঞান
* উপভাষা বিজ্ঞানৰ ভূমিকা
* পুৰণি অসমীয়া ভাষাৰ ৰূপতত্ত্ব
* পুৰণি অসমীয়া সাহিত্যৰ সুবাস
* নাটক আৰু নাটক
* অসমীয়া ভাষা চৰ্চাকাৰী সকলৰ হাতপুথি
* অসমীয়া ভাষাৰ সংৰক্ষণ, সংবৰ্ধন আৰু সম্প্ৰচাৰ
* সামগ্ৰিক অসমীয়া শব্দকোষ
* উচ্চতৰ অসমীয়া ব্যাকৰণ
* ভাৰতৰ পূবাঞ্চলত অসমীয়া ভাষাৰ গুৰুত্ব
* অসমীয়া ভাষাৰ বিভিন্ন দিশ: মত আৰু বিতৰ্কিত মত
* সাম্প্ৰতিক অসমীয়া ভাষাৰ সংকট আৰু আমাৰ দায়ৱদ্ধতা
* ভাষা বিষয়ক নিৰ্বাচিত প্ৰৱন্ধ

#### উপন্যাস
* এটা নতুন সূৰ্য্য লাগে,
* ছন্দহাৰা পৃথিবীত

#### নাটক
* ভুল কাৰ

#### অনাতাঁৰ নাটক
* তোমাক মই ভাণ্ডো, তুমি মোক ভাণ্ডা
* অসমাপ্ত স্বৰ্গ ভ্ৰমণ

#### কবিতাপুথি
* পাহৰা গীতৰ সুৰ

#### ৰম্যৰচনা
* থাক ঔ থাক সোমাই থাক

#### গৱেষণা গ্ৰন্থ
* Studies in Assamese Vocabulary

#### সম্পাদিত গ্ৰন্থ
* শ্ৰীমন্ত শংকৰদেৱ বিৰচিত 'পাৰিজাত হৰণ নাট'
* শ্ৰীমন্ত শংকৰদেৱ বিৰচিত 'ৰুক্মিনী হৰণ নাট'
* শ্ৰীমন্ত মাধৱদেৱ ৰচিত 'অৰ্জুন ভঞ্জন নাট'
* হৰিহৰ বিপ্ৰ ৰচিত ' বব্ৰুবাহনৰ যুদ্ধ '
* অনন্ত কন্দলী ৰচিত ' কুমৰ হৰণ '
* দৈৱচন্দ্ৰ তালুকদাৰ ৰচিত 'কাম্য কামৰূপ'
* সত্যনাথ বৰা ৰচিত 'বহল ব্যাকৰণ'

## সন্মান
অসমীয়া ভাষা সাহিত্যলৈ আগবঢ়োৱা বৰঙনিৰ বাবে অসম সাহিত্য সভাই পাঠকক সাহিত্যাচাৰ্য উপাধি প্ৰদান কৰিছে৷ অসম চৰকাৰৰ পৰাও তেখেতে সাহিত্যিক পেন্সন লাভ কৰিছে৷ ২০২০ চনত অসম প্ৰকাশন পৰিষদে তেখেতক জীৱনজোৰা সাধনা বঁটা আগবঢ়ায়৷ ২০২০ চনত নলবাৰী সাহিত্য সভাই পাঠকক "নলবাৰী ৰত্ন সন্মান" আগবঢ়ায়৷

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া সাহিত্যিক
শ্ৰেণী:অসমীয়া ভাষাবিদ
চন্দা জ'গ

**চন্দা জয়ন্ত জ'গ** () হৈছে এগৰাকী ভাৰতীয় জ্যোতিৰ্পদাৰ্থবিজ্ঞানী। তেখেতে বাংগালোৰস্থিত ভাৰতীয় বিজ্ঞান প্ৰতিষ্ঠান অৰ্থাৎ আইআইএছচিত কৰ্মৰত। তেখেতৰ গৱেষণাক্ষেত্ৰ হৈছে-তাৰকাপুঞ্জীয় গতিবিজ্ঞান(Galactic Dynamics), ইণ্টাৰএক্টিং এণ্ড ষ্টাৰ বাষ্ট তাৰকাৰাজ্য, আৰু অন্তৱৰ্তী আণৱিক মেঘ। তাৰকাৰাজ্য আৰু তাৰকাপুঞ্জীয় গতিবিজ্ঞান সম্পৰ্কীয় তেখেতে প্ৰায় ৮৫টা নিবন্ধ প্ৰকাশিত কৰিছে। 

## প্ৰাৰম্ভিক জীৱন
মহাৰাষ্ট্ৰৰ কালৱেত তেখেতে শৈশৱৰ অধিকাংশ সময় পাৰ কৰে। তেখেতৰ পিতৃ এগৰাকী বৈদ্যুতিক অভিযন্তা আছিল। 

## কৰ্মজীৱন
ষ্টনি ব্ৰুক বিশ্ববিদ্যালয়ৰ পৰা তেখেতে ডক্তৰেট ডিগ্ৰী অৰ্জন কৰে। প্ৰিন্সটনত তেখেতে পষ্ট ডক্তৰেল সভ্য হিচাপে আৰু ভাৰ্জিনিয়াত অধ্যাপক হিচাপে দায়িত্ব পালন কৰে। ১৯৮৭ চনত তেখেত ভাৰতলৈ ঘূৰি আহে আৰু ভাৰতীয় বিজ্ঞান প্ৰতিষ্ঠান, আইআইএছিত কৰ্মজীৱন অব্যাহত ৰাখে। জ্যোতিপদাৰ্থৰ্বিজ্ঞানৰ বিভিন্ন ক্ষেত্ৰ যেনে-নক্ষত্ৰ-গেছ অস্থিৰতা আৰু তাৰকাৰাজ্যৰ উলম্ব-কাঁহী গতিবিজ্ঞান, সমতাবিহীন তাৰকাৰাজ্য, আৰু আন্তঃক্ৰিয়াশীল তাৰকাৰাজ্যৰ গতিবিজ্ঞানত(dynamics of interacting galaxies) উল্লেখনীয় কাম কৰিছে। 

## বঁটা আৰু সন্মান
* ২০১২ চনত আইআইএছচিৰ পৰা প্ৰফেচাৰ এছ.কে. চেটাৰ্জী বঁটাProf. S. K. Chatterjee Award of IISc (2012)
* ২০১১ চনত এলাহাবাদ ৰাষ্ট্ৰীয় বিজ্ঞান একাডেমীৰ সভ্য নিৰ্বাচিত
* ২০০৭ চনত বাংগালোৰস্থিত ভাৰতীয় বিজ্ঞান একাডেমীৰ সভ্য নিৰ্বাচিত

## তথ্যসূত্ৰ

শ্ৰেণী: ভাৰতীয় মহিলা পদাৰ্থ বিজ্ঞানী
শ্ৰেণী: পদাৰ্থ বিজ্ঞানী
শ্ৰেণী: ভাৰতীয় পদাৰ্থ বিজ্ঞানী
শ্ৰেণী: জীৱিত ব্যক্তি
শ্ৰেণী: ভাৰতীয় মহিলা বিজ্ঞানী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
অসমৰ নদ-নদী (গ্ৰন্থ)

**অসমৰ নদ-নদী** (১৯৯৩, ইংৰাজী: *Asamar Nad-Nadi*) অসমৰ নদ-নদীৰ বিষয়ে এখন তথ্যসমৃদ্ধ গ্ৰন্থ৷ গ্ৰন্থখনৰ লেখক হ’ল যোগেন্দ্ৰনাথ শৰ্মা৷ ১৯৯৩ চনত গ্ৰন্থখন অসম সাহিত্য সভাই প্ৰকাশ কৰে৷

## বিষয়বস্তু

গ্ৰন্থখনত অসমৰ মাজেৰে প্ৰৱাহিত নদ-নদীসমূহৰ উৎপত্তি, গতিপথ আৰু লগতে সামাজিক-সাংস্কৃতিক ইতিহাসৰ বিজ্ঞানসন্মত বিৱৰণ সন্নিৱিষ্ট হৈছে৷ নদ-নদীৰ উপৰি বিল আৰু জলাহবোৰৰো বিৱৰণ গ্ৰন্থখনত অন্তৰ্ভুক্ত কৰা হৈছে৷ লেখকে আগকথাত কৈছে: “অসমত সকলো প্ৰকাৰৰ নৈ পোৱা যায়৷ নদীসমূহৰ কাৰিকৰি তথা বিজ্ঞানসন্মত গৱেষণাৰ বাবে অসমখন সৰ্বোৎকৃষ্ট প্ৰাকৃতিক কৰ্মশালা৷”

## লেখকৰ পৰিচয়
লেখক যোগেন্দ্ৰনাথ শৰ্মা এগৰাকী ভূতত্ত্ববিদ আৰু লোকবোধ্য বিজ্ঞানলেখক৷ অসমত নদীৰ বিজ্ঞানসন্মত অধ্যয়নৰ ক্ষেত্ৰখনত তেওঁ এটি সুপৰিচিত নাম৷ গ্ৰন্থখন ৰচনাৰ সময়ত তেওঁ ডিব্ৰুগড় বিশ্ববিদল্যায়ৰ প্ৰায়োগিক ভূতত্ত্ব বিভাগত অধ্যাপক হিচাপে কৰ্মৰত হৈ আছিল৷

## প্ৰকাশন ইতিহাস
*অসমৰ নদ-নদী* গ্ৰন্থখন ১৯৯৩ চনৰ জানুৱাৰী মাহত অসম সাহিত্য সভাই প্ৰকাশ কৰে৷ প্ৰকাশক আছিল অসম সাহিত্য সভাৰ সেই সময়ৰ প্ৰধান সম্পাদক ৰামচৰণ ঠাকুৰীয়া৷ প্ৰথম সংস্কৰণৰ বেটুপাত অংকন কৰিছিল ধনঞ্জয় শৰ্মাই৷ ২੦১৪ চনত গুৱাহাটীৰ অন্বেষা নামৰ প্ৰকাশনটোৱে গ্ৰন্থখনৰ এটি পৰিৱৰ্ধিত সংস্কৰণ কৰে৷ পৰৱৰ্তী সময়ত কিৰণ প্ৰকাশনেও গ্ৰন্থখনৰ এটা সংস্কৰণ প্ৰকাশ কৰে৷

## তথ্যসূত্ৰ

#

শ্ৰেণী:অসমীয়া গ্ৰন্থ
শ্ৰেণী:প্ৰবন্ধ গ্ৰন্থ
শ্ৰেণী:পোখালি (অসম)
বহনি (খাদ্য)

**বহনি** হৈছে দেশী জনগোষ্ঠী মুছলমান সকলৰ পৰম্পৰাগত খাদ্য। অবিভক্ত গোৱালপাৰা জিলাৰ লগতে মেঘালয়ৰ গাৰোপাহাৰৰ সমতল ভূমিত বসবাস কৰা দেশী জনগোষ্ঠীৰ মুছলমান সকলৰ পৰম্পৰাগত খাদ্য। ইয়াক বকুনি বুলিও কোৱা হয়। বহনি তৈয়াৰ কৰা আৰু খোৱাৰ উপযুক্ত সময় ভাদ মাহ যদিও বেলেগ মাহতো খাব পাৰি।

## প্ৰস্তুতকৰণ
বহনিৰ কাৰণে বৰো ধান বিশেষভাবে উপযোগী যদিও অবিভক্ত গোৱালপাৰাত উৎপন্ন হোৱা কাতাৰি, মালসিৰা, গৰিয়া ধানো ব্যবহাৰ হয়। প্ৰথমে ধানখিনি পানীত ভিজা (তিতিবলৈ) দিয়া হয়। ধানখিনি পানীৰ পৰা তুলি আনি ঘৰত গজালি হ'বলৈ থোৱা হয়। ধান এৰাতি তিয়াই থৈ পিছদিনা পানীৰ পৰা ধানখিনি তুলি মজিয়াত কলপাতৰ ওপৰত মেলি দি কলপাতেৰে ঢাকি দিব লাগে। তাৰ ওপৰত বস্তা দি ইটা বা তেনে কোনো ওজন দি চাপ দি থলে ৩/৪ দিন পিছত গজালি মেলে। গজালি মেলা ধানখিনি ৰ'দত ভালকৈ শুকুৱাব লাগে। গজালি হোৱা ধানখিনি আকৌ ৰ'দত শুকোৱা হয়, শুকোৱাৰ পিছত ধানখিনি ঢেঁকী, উখলি বা উৰালত পাৰ দি তুঁহ আৰু চাউলখিনিক পৃথক কৰা হয়। তুঁহখিনি ভালদৰে থোৱা হয়। চাউলবোৰ আকৌ পানীত তিতিবলৈ দিয়া হয়। তিতোৱা চাউলখিনি উখলি বা ঢেঁকীত গুড়ি কৰা হয়। চাউলৰ গুড়িখিনি ভালদৰে এটা বেলেগ পাত্ৰত থোৱা হয়। গজালি হোৱা ধানৰ তুঁহখিনি পানীত তিতিবলৈ দিয়া হয় আৰু সেই পানীখিনি আন এটা পাত্ৰত থোৱা হয়। পাত্ৰটোৰ তলিত প্ৰথমে কঁঠালৰ পাতৰ এটা তৰপ দি তাৰ ওপৰত ৰন্ধা ভাতখিনিৰ লগত তুঁহৰ পানী আৰু চাউলৰ গুড়ি মিহলাই মিহলাই দিয়া হয়। বহনি থোৱাৰ দিনাখন খোৱা নহয়। তৃতীয় দিনাখন বহনিৰ সোৱাদ অতি জুতি লগা হয় আৰু এলাহ ভাব হয়। চতুৰ্থ দিনাখন বহনি নিচাযুক্ত হয়।
ধৰ্মীয় কাৰণত 'বহনি'ক দেশীসকলে নিচা বুলি অভিহীত কৰাতকৈ খাদ্য তালিকাতহে ঠাই দিছে। সেয়ে সত্যতাক অস্বীকাৰ নকৰাকৈ আনহাতে ধৰ্মীয় প্ৰতিবন্ধকো আওকান নকৰাকৈ খাদ্যবিধক চিধা চিধি নিচা বা ৰাগিয়াল বুলি নকৈ মন মতলীয়া কৰা খাদ্য বুলি ক’লে দুয়োকূলে ৰক্ষা পৰিব।

## তথ্যসূত্ৰ

শ্ৰেণী:খাদ্য
মানকাচৰ মহাবিদ্যালয়

**মানকাচৰ মহাবিদ্যালয়** () অসমৰ মানকাচৰ চহৰৰ পৰা এক কিঃমিঃ দূৰত অৱস্থিত এক শৈক্ষিক প্ৰতিষ্ঠান। অসম চৰকাৰৰ প্ৰাক্তন মন্ত্ৰী প্ৰয়াত জেহিৰুল ইছলামৰ লগতে মানকাচৰ অঞ্চলৰ কিছু উদ্যমী লোকৰ প্ৰচেষ্টাত এই মহাবিদ্যালয়খন ১৯৭১ চনত প্ৰতিষ্ঠা হৈছিল। ইয়াৰ প্ৰতিষ্ঠাপক অধ্যক্ষ আছিল মিহিৰ দেৱ। বৰ্তমান গুৱাহাটী বিশ্ববিদ্যালয়ৰ অন্তৰ্গত এই মহাবিদ্যালয়খন ২০১৬ চনত ৰাষ্ট্ৰীয় মূল্যাংকন আৰু প্ৰত্যাপন পৰিষদ (ইংৰাজী: National Assessment and Accreditation Council চমুকৈ NAAC) -ৰ দ্বাৰা 'B+' শ্ৰেণীৰ মহাবিদ্যালয় হিচাপে চিহ্নিত হৈছে৷

## সংক্ষিপ্ত ইতিহাস
ভাৰতে স্বাধীনতা লাভৰ ২৪ বছৰ পিছত ১৬আগষ্ট, ১৯৭১ত মানকাচৰ মহাবিদ্যালয় প্ৰতিষ্ঠাপিত হয়। দক্ষিণ শালমাৰা-মানকাচৰ জিলাৰ ইয়েই একমাত্ৰ প্ৰাদেশীকৰণ উচ্চ শিক্ষাৰ অনুষ্ঠান। মাত্ৰ ৭৯ জন শিক্ষাৰ্থীৰে আৰম্ভ হোৱা এই মহাবিদ্যালয় বৰ্তমান এক বৃহৎ শিক্ষানুষ্ঠান। ১৯৯৯ চনত এই মহাবিদ্যালয়ত বিজ্ঞান শাখা মুকলি হোৱাত ইয়াৰ ইতিহাসত এক নতুন পৃষ্ঠা সংযোজিত হয়। 

## সা-সুবিধাসমূহ
এই মহাবিদ্যালয়খনৰ মাটিকালি ০৩ একৰ (আনুমানিক) । ইয়াত কলা আৰু বিজ্ঞান শাখাত শিক্ষাদানৰ বাবে বহুকেইটা ভৱন আছে। স্নাতক পৰ্যায়ত ইয়াত ছয়টা বিভাগে পাঁচটা বিষয়ক প্ৰধান বিষয় হিচাপে শিক্ষাদান কৰে। লগতে ইয়াত গুৱাহাটী বিশ্ববিদ্যালয়ৰ IDOL আৰু KKHOU -ৰ অধীনত কেবাটাও বিষয়ত স্নাতকোত্তৰ শিক্ষা লাভৰো সুবিধা আছে। এই মহাবিদ্যালয়ত থকা আন আন সা-সুবিধাসমূহ হ'ল- এটা স্থায়ী পুথিভঁৰাল, এটা ছাত্ৰীনিবাস, জিম, comunity information center কম্পিউটাৰ প্ৰশিক্ষণ কেন্দ্ৰ, স্মাৰ্ট ক্লাচৰুম, অত্যাধুনিক কনফাৰেন্স ৰুম, বাস্কেটবল ফিল্ড, মহাবিদ্যালয় কেণ্টিন আদি।

## শিক্ষা
মহাবিদ্যালয়খনত তলত দিয়া বিভাগসমূহত শিক্ষা প্ৰদান কৰা হয়:

* স্নাতক কলা (সন্মানসহ)
* স্নাতক কলা (সাধাৰণ)
* স্নাতক বিজ্ঞান (সন্মানসহ)
* স্নাতক বিজ্ঞান (সাধাৰণ)
* উচ্চতৰ মাধ্যমিক (কলা)

## অন্যান্য পাঠ্যক্ৰমসমূহৰ ভিতৰত হ'ল

* এক বছৰীয়া কম্পিউটাৰ ডিপ্ল'মা
* ছয় মহীয়া কম্পিউটাৰ প্ৰমাণ-পত্ৰ শিক্ষা
* স্নাতকোত্তৰ (IDOL আৰু KKHOU ৰ অন্তৰ্গত) 

## বিভাগ

### কলা

* অসমীয়া বিভাগ
* ইংৰাজী বিভাগ
* শিক্ষা বিভাগ
* অৰ্থনীতি বিভাগ
* ইতিহাস বিভাগ
* ৰাজনীতি বিজ্ঞান বিভাগ

### বিজ্ঞান

* জীৱ বিজ্ঞান বিভাগ
* ৰসায়ন বিজ্ঞান বিভাগ
* পদাৰ্থ বিজ্ঞান বিভাগ
* উদ্ভিদ বিজ্ঞান বিভাগ
* গণিত বিভাগ

## তথ্যসূত্ৰ

শ্ৰেণী:অসমৰ মহাবিদ্যালয়সমূহ‎
ভক্ত প্ৰহ্লাদ (চলচ্চিত্ৰ)

**ভক্ত প্ৰহ্লাদ** () পৌৰাণিক কাহিনীৰে নিৰ্মিত দ্বিতীয় অসমীয়া কথাছবি। ১৪ নবেম্বৰ ১৯৫৮ত মুক্তি পোৱা এই ছবিখন নিপ বৰুৱাই পৰিচালনা আৰু প্ৰযোজনা কৰিছিল। অমলেন্দু বাগচীয়ে ছবিখনৰ কাহিনী যুগুত কৰিছিল।

## কাহিনী

ভক্ত প্ৰহ্লাদ ছবিৰ কাহিনীটো শ্ৰীশঙ্কৰদেৱ, ৰামকৃষ্ণ পৰমহংস আৰু ভোলাগিৰি মহাৰাজৰ ৰচনাৰ পৰা সাৰ সংগ্ৰহ কৰি লিখি উলিয়াছিল অমলেন্দু বাগচীয়ে।

স্বৰ্গৰ দুৱৰী জয় আৰু বিজয়ে ঋষিৰ অভিশাপত মৰ্ত্যত অসুৰৰূপে হিৰণ্যাক্ষ আৰু হিৰণ্যকশিপুৰূপে জন্মগ্ৰহণ কৰে। জ্যেষ্ঠভাতৃ হিৰণ্যাক্ষক পাতালত বৰাহৰূপী বিষ্ণুৱে বধ কৰাত হিৰণ্যকশিপুয়ে জীৱনৰ শেষ মুহূৰ্তলৈ বিষ্ণুৰ বিৰোধ কৰি যোৱাৰ সংকল্প ল'লে। দেৱৰ্ষি নাৰদৰ পৰামৰ্শক্ৰমে হিৰণ্যকশিপুৱে অমৰত্বৰ বৰ লাভ কৰাৰ উদ্দেশ্য গৰ্ভৱতী পত্নী মহাৰাণী কয়াধু আৰু ৰাজ্যৰ সকলো দায়িত্ব মহামন্ত্ৰীৰ হাতত অৰ্পণ কৰি তপস্যা কৰিবলৈ কৈলাসলৈ গ'ল। দেৱৰাজ ইন্দ্ৰই কয়াধুক অপহৰণ কৰি লৈ গ'ল। হিৰণ্যকশিপুৰ তপস্যাত বিঘ্ন ঘটাবলৈ ইন্দ্ৰই বহু চেষ্টা চলালে যদিও সফল নহ'ল। 

ইফালে কয়াধুৱে দেৱৰাজৰ বন্দীত্বৰ পৰা পলাই আহি নাৰদৰ আশ্ৰমত আশ্ৰয় ল'লে। তাতেই নাৰদে মহাৰাণীক ভক্তিতত্ত্বৰ কথা শুনায়। তেনেকৈয়ে কয়াধুৰ গৰ্ভস্থ সন্তানটোৱেও হৰিনামৰ সুধা পান কৰিবলৈ সক্ষম হয়। হিৰণ্যকশিপুৱে ব্ৰহ্মাৰ পৰা চৰ্তসাপেক্ষে অমৰত্বৰ বৰ লাভ কৰি ৰাজধানীলৈ প্ৰত্যাৱৰ্তন কৰে। স্বৰ্গ,মৰ্ত্য, পাতাল- তিনিওলোক জয় কৰি হিৰণ্যকশিপুৱে আকুলতাৰে কয়াধুৱে জন্ম দিয়া পুত্ৰসন্তান প্ৰহ্লাদৰ মুখ দৰ্শন কৰিবলৈ আহিল। কিন্তু এয়া কি- বিষ্ণুৰ চিৰবৈৰী হিৰণ্যকশিপুৰ পুত্ৰ প্ৰহ্লাদৰ মুখত হৰিনাম! হৰিনাম পাহৰাই অসুৰৰ শিক্ষা দিবলৈ দায়িত্ব দিলে ষণ্ড আৰু অমৰ্কক। কিন্তু প্ৰহ্লাদৰ মুখৰ পৰা কোনোমতে হৰিনাম নুগুছে। বিভিন্ন শাস্তি দিও প্ৰহ্লাদক সংশোধন কৰিব নোৱাৰিলে। অৱশেষত নৰসিংহ ৰূপ ধৰি বিষ্ণুৱে হিৰণ্যকশিপুক বধ কৰিলে।

## অভিনয়-শিল্পী

*সৰ্বেশ্বৰ চক্ৰৱৰ্তী (হিৰণ্যকশিপু)
*ফণী শৰ্মা
*ইভা আচাও
*শৰৎ দাস (অমৰ্ক)
*অমলেন্দু দাস (ষণ্ড)
*মাণিক দাস
*ধৰণী দাস
*শুক্লা দাস
*বীণা দাস
*ৰেবেকা আচাও
*দ্বিবন বৰুৱা
*নীৰা (শিশুশিল্পী, ভক্ত প্ৰহ্লাদৰ ৰূপত)
*ৰাজা (শিশুশিল্পী)

## সঙ্গীত
ব্ৰজেন বৰুৱাই ছবিখনৰ সঙ্গীত পৰিচালনা কৰিছিল। গীত লিখিছিল কেশৱ মহন্তই।

## তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:হিন্দু পৌৰাণিক চলচ্চিত্ৰ
শ্ৰেণী:১৯৫০ দশকৰ অসমীয়া চলচ্চিত্ৰ
শ্ৰেণী:১৯৫৮ বৰ্ষৰ চলচ্চিত্ৰ
মিঠু বৰুৱা

** মিঠু বৰুৱা** অসমৰ এগৰাকী প্ৰাক্তন ৰাষ্ট্ৰীয় সাঁতোৰবিদ। তিনিবছৰ বয়সতে দীঘলীপুখুৰীৰ দুয়োপাৰ সাতুৰিবলৈ সক্ষম হোৱা মিঠু বৰুৱাই ৫০ মিটাৰ ফ্ৰিষ্টাইল শাখাত ৰাষ্ট্ৰীয় ৰেকৰ্ড গঢ়াৰ লগতে আন্তঃৰাষ্ট্ৰীয় পৰ্যায়ত বিশেষ খ্যাতি লাভ কৰিবলৈ সক্ষম হৈছিল। তেওঁ এছিয়ান চেম্পিয়নশ্বিপ আৰু ছাফ গেমছত ভাৰতক প্ৰতিনিধিত্ব কৰিছিল। ১৯৯৩ চনত হংকংত অনুষ্ঠিত সপ্তম এছিয়া পেচিফিক চেম্পিয়নশ্বিপত মিঠু বৰুৱাই ভাৰতৰ হৈ ২টা সোণৰ পদক, ২টা ৰূপৰ পদক আৰু এটা ব্ৰঞ্জৰ পদক লাভ কৰিবলৈ সক্ষম হৈছিল। ১৯৯৮ চনত মিঠু বৰুৱাই সাঁতোৰৰ কেৰিয়াৰৰ সামৰণি মাৰে। তেওঁ বৰ্তমান উত্তৰ-পূব সীমান্ত ৰেলৱেৰ এগৰাকী শীৰ্ষ বিষয়া।

## ব্যক্তিগত জীৱন
মিঠু বৰুৱা সমসাময়িক ৰঞ্জী ট্ৰফী ক্ৰিকেট খেলুৱৈ পৰাগ দাসৰ সৈতে বিবাহপাশত আৱদ্ধ হয়। ২০০১ চনত তেওঁলোকৰ পুত্ৰ, ভাৰতীয় ক্ৰিকেট খেলুৱৈ ৰিয়ান পৰাগৰ জন্ম হয়।

## তথ্য সংগ্ৰহ


শ্ৰেণী:অসমৰ ব্যক্তি
শ্ৰেণী:অসমীয়া ক্ৰীড়াবিদ
শ্ৰেণী:ভাৰতৰ সাঁতোৰবিদ